ALMA TSAPTER 49\nAn nag-atakeng mga Lamanita dae nakayanan na makua an mga nakukutaan na mga siyudad nin Ammonihah asin Noah--- Si Amalickiah pinagsumpa an Diyos asin nangako na iinumon an dugo ni Moroni--- Si Helaman asin an saiyang mga katugangan nagpadagos sa pagpapakusog kan Simbahan.\nAsin ngonian ini nangyaring naglipas sa ika-onseng bulan kan ika-desinuwebeng taon, sa ika-sampulong aldaw kan bulan, an mga paralaban kan mga Lamanita nahiling na paharani pasiring sa daga kan Ammonihah.\n2 Asin hilnga, an siyudad pinagtugdok giraray, asin si Moroni nag-estasyon nin paralaban sa mga kasagkoran kan siyudad, asin sinda nagkaralot nin daga asin pinagtambak sa palibot tanganing magsirbeng sangga ninda laban sa mga pana asin mga gapo kan mga Lamanita; nin huli ta hilnga, sinda nakipaglaban sa paagi nin mga bato asin sa paagi nin mga pana.\n3 Hilnga, ako nagsasabi na an siyudad nin Ammonihah pinagtugdok giraray. Ako nagsasabi saindo, iyo, na an sarong parte kaini nanggad pinagtugdok giraray; asin nin huli sa mga Lamanita pinagdestroso ini minsan nin huli kan kadaendatahan nin mga katawohan, saindang pinaghuhuna-huna na ini puwede giraray na magin masayunon na dakop para sainda.\n4 Pero hilnga, gurano kadakula an saindang pagkadismaya; nin huli ta hilnga, an mga Nephita nagkalot nin mga tambak nin daga na nakapalibot sainda, na grabeng kalangkaw na tanganing an mga Lamanita dae makapagpaturon kan saindang mga gapo asin kan saindang mga pana na magin epektibo, ni dae sinda makadulok sa sainda laen lang ini sa paagi kan saindang lugar na pinaglalaogan.\n5 Ngonian sa panahon na ini an mga pinakapamayong mga kapitan kan mga Lamanita grabeng gayo an kangangalasan, nin huli sa kadunungan kan mga Nephita sa pagpara-andam kan saindang mga lugar nin seguridad.\n6 Ngonian an mga lider kan mga Lamanita naghuhuna-huna, nin huli kan kadakulaan kan saindang mga bilang, iyo, sinda naghuhuna-huna na sinda dapat nagkaigwa nin pribilihiyo na makadulok sainda arog kaidtong saindang nagibo na; iyo, asin sinda man nag-andam kan saindang mga sadire nin mga panangga, asin nin mga pantahob sa daghan; asin sinda man nakapag-andam kan saindang mga sadire nin mga balat na gubing, iyo, grabe kahibog na mga gubing na magtatahob kan saindang kahubaan.\n7 Asin kaya nakapag-andam sinda na naghuhuna-huna na saindang masayunon na madaog asin maipamugtak an saindang mga katugangan pasiring sa paningkaw nin pagkasakop, o garadanon asin puhoon sinda na uyon sa saindang mga kagustuhan.\n8 Pero hilnga, sa saindang dakulang gayong pagkangalas, sinda preparado laban sa sainda, sa sarong manera na dae pa napag-aramang gayo kaidto kan mga kaakian ni Lehi. Ngonian sinda nagin preparado para sa mga Lamanita, sa pakikigiyera na uyon sa manera kan mga instruksiyon ni Moroni.\n9 Asin ini nangyaring naglipas na an mga Lamanita, o an mga Amalikiyahita, grabeng gayo an pagkangalas sa saindang manera nin preparasyon para sa giyera.\n10 Ngonian, kun si hadeng Amalickiah nag-iba sa kadagaan nin Nephi, nasa pagpa-ngenotkan saiyang mga paralaban, kuta na saiyang pinagkausa na atakehon kan mga Lamanita an mga Nephita na yaman sa siyudad kan Ammonihah; nin huli ta hilnga, siya daeng pakiaram para sa dugo kan saiyang mga katawohan.\n11 Pero hilnga, si Amalickiah dae nag-iba kan saiyang sadire sa pakigiyera. Asin hilnga, an saiyang pinakapamayong mga kapitan dae pinag-atake an mga Nephita sa siyudad kan Ammonihah, nin huli ta pinagbag-o ni Moroni an manehamento kan palakaw sa pag-iriba nin mga Nephita, na iyong gayo na an mga Lamanita pinanluyahan sa mga lugar nin pag-atras asin sinda dae nakapagdulok sa sainda.\n12 Kun kaya sinda nag-atras pasiring sa kaparangan, asin dinarara an saindang mga kampo asin nagmartsa pasiring sa kadagaan nin Noah, na naghuhuna-huna na iyo an magin sunod na marhay na lugar para sa sainda na mag-abot kontra sa mga Nephita.\n13 Nin huli ta sinda dae nakaaram na si Moroni iyo an nagpakusog kaini, o nakapagtugdok na nin mga kuta nin seguridad, para sa gabos na siyudad sa bilog na kapalibutan nin daga; kun kaya, sinda nagmartsa paabante pasiring sa kadagaan nin Noah na may pusog na determinasyon; iyo, an saindang mga pinakapamayong mga kapitan nagpangenot asin nakitipan na saindang destrosohon an mga katawohan kan siyudad.\n14 Pero hilnga, sa saindang kangangalasan, an siyudad nin Noah, na kaidto sarong maluyang lugar, na ngonian, sa paagi ni Moroni, nagin makusog, iyo, magin sobra an kusog pa sa siyudad nin Ammonihah.\n15 Asin ngonian , hilnga, iyo ini an kadunungan ni Moroni; nin huli ta siya naghuhuna-huna na sinda magkatarakot sa siyudad nin Ammonihah; asin arog kan siyudad nin Noah na iyo kaidto an pinakamaluyang lugar nin daga, kun kaya sinda nagmartsa pasiring duman sa pakigiyera; asin kaya iyo an uyon kan saiyang kamawotan.\n16 Asin hilnga, si Moroni iyo an nagngaran ki Lehi na iyo an magin pinakapamayong kapitan sa mga tawo sa siyudad na idto; asin iyo ini man giraray an Lehi na iyo an nakipaglaban sa mga Lamanita sa may buro-bukid sa may sirangan kan salog Sidon.\n17 Asin ngonian hilnga ini nangyaring naglipas, na kan an mga Lamanita makanagbo na si Lehi iyo an tagapagpamahala sa siyudad sinda giraray pinanluyahan, nin huli ta sinda natatakot ki Lehi na gayo; daeng pagkukulang na an saindang mga pinakapamayong mga kapitan nakapagpanumpa na nin sarong tipan na atakehon an siyudad; kun kaya, saindang pinagdarara paitaas an saindang mga paralaban.\n18 Ngonian hilnga, an mga Lamanita dae nakakalaog sa saindang mga kuta nin seguriri sa maski anong paagi kundi sa may pintuan sana, nin huli sa pagkalangkaw kan mga paraharong-gilid na pinaghimong palangkawon, asin sa kaharumon kan kinalutan na pinagkalot sa palibot, laen lang ini sa paagi kan pintuan.\n19 Asin kaya an mga Nephita nagin preparado sa pagdedestroso sa gabos na maghingoha na magsakat sa paglaog sa kuta sa anuman na agihan, sa paagi nin paggapo asin nagpana sainda.\n20 Kaya sinda preparado, iyo, sarong kawan kan saindang mga pinakamakukusog na mga tawo, n a may mga espada asin may mga tirador, tanganing sugpoon an gabos na siisay na magprubar na maglaog pasiring sa saindang lupa nin seguridad sa may lugar kan pintuan; asin kaya sinda preparado na idepensa an saindang mga sadire kontra sa mga Lamanita.\n21 Asin ini nangyaring naglipas na an mga kapitan kan mga Lamanita pinagdarara an saindang mga paralaban sa may atubangan kan pintuan, asin nagpoon sa pakipaglaban sa mga Nephita, na tanganing makalaog sa lugar kan saindong seguridad; pero hilnga, sinda pinapa-atras sa kada atake, na tanganing sinda magkagaradan nin sarong dakulaon na kagaradanan.\n22 Ngonian kan saindang nanagboan na sinda dae makakua nin kapangyarihan na mangingibabaw sa mga Nephita sa paagi kan pintuan, sinda nagpoonna magkaralot kan saindang mga kahanggilidan na daga na tanganing makagibo nin agihan para sa saindang mga paralaban, na sinda puwedeng magkaigwa nin kaparehong pagkakataon sa pakikipaglaban; pero hilnga, sa mga pagprubar ninda sinda nagkasirighid sa paagi kan mga gapo asin mga pana na pinapatama sainda; asin embes baga na tambakan an mga kinalutan sa paagi nin pagpaguho kan mga kahanggilidad na daga, an mga ini nagkatarambakan kan saindang mga gadan asin nagkarulugadan na mga hawak.\n23 Kaya an mga Nephita nagkamit nin bilog na kapangyarihan na nangibabaw sa saindang mga kaiwal; asin kaya an mga Lamanita nagprubar na destrosohon an mga Nephita hanggan sa an saindang pinakapamayong mga kapitan gabos nagkagaradan; iyo, asin sobra sa sarong ribo kan mga Lamanita an nagkagaradan; habang sa balyong lado, mayo ni saro man na kalag kan mga Nephita an nagadan.\n24 Igwa seguro nin mga singkuwenta an nagkarulugadan, na nakalantad sa mga pana kan mga Lamanita sa may parteng pintuan, pero sinda natabunan kan saindang mga panangga, asin kan saindang pantahob sa daghan, asin kan saindang mga pangopya sa payo, na tanganing an saindang mga lugad yaraon sa saindang mga bitis, na kadakul kaini malalang gayo.\n25 Asin ini nangyaring naglipas, na kan magkahiriling kan mga Lamanita na an saindang pinakapamayong mga kapitan gabos nagkagaradan na sinda nagdurulag pasiring sa kaparangan. Asin ini nangyaring naglipas na sinda nagbaralik pasiring sa kadagaan nin Nephi, tanganing paaramon an saindang hade, si Amalickiah, na sarong Nephita sa paagi nin kamundagan, manungod kan saindang dakulang kawaraan.\n26 Asin ini nangyaring naglipas na siya grabeng gayo an kaanggutan sa saiyang mga katawohan, nin huli ta dae niya nakamtan an saiyang mga kamawotan sa mga Nephita; dae niya sinda naipamugtak sa paningkaw nin kauripnan.\n27 Iyo, siya na grabeng gayo an pagka-anggot, asin saiyang pinagsumpa an Diyos, asin man si Moroni, nanunumpa nin sarong tipan na saiyang iinumon an saiyang dugo; asin ini nin huli ta si Moroni nagsunod sa mga kasugoan nin Diyos sa pag-andam para sa kaligtasan kan saiyang mga katawohan.\n28 Asin ini nangyaring naglipas, na sa balyong lado, an mga katawohan nin Nephi nagpasalamat sa Kagurangnan na saindang Diyos, nin huli sa daeng katampad na kapangyarihan na pagliligtas sainda gikan sa mga kamot kan saindang mga kaiwal.\n29 Asin kaya nagtapos an ika-desinuwebeng taon nin pagpapamahala kan mga huwes sa mga katawohan nin Nephi.\n30 Iyo, asin nagkaigwa nin padagos na katuninongan sa pag-iriba ninda, asin grabeng gayo kadakulang kasaganaan sa simbahan nin huli kan saindang pagdangog asin kahigosan na saindang ipinagtao sa tataramon nin Diyos, na ipinagdeklara sa sainda ninda ni Helaman, asin Shiblon, asin Corianton, asin Ammon asin kan saiyang mga katugangan, iyo, asin sa paagi kan gabos ninda na pinag-ordinahan kan banal na orden nin Diyos, na nagkaburunyagan pasiring sa pagsosolsol, asin ipinadara sa pagbalangibog sa mga katawohan.\n# posted by Unknown @ 2/08/2006 04:29:00 PM\nALMA TSAPTER 48\nSi Amalickiah pinagpukaw an mga Lamanita kontra sa mga Nephita--- Si Moroni pinag-andam an saiyang mga katawohan na ipaglaban an kausa kan mga kristiyano--- Siya nag-ogma sa libertad asin kalayaan asin nagin sarong pusog na tawo nin Diyos.\nAsin ngonian ini nangyaring naglipas na habang dae pa sana naghahaloy na si Amalickiah nagkapot kan kahadean niya nagpoon na pukawon an mga puso kan mga Lamanita kontra sa mga katawohan nin Nephi; iyo, siya nagngaran nin mga tawo na magtaram sa mga Lamanita gikan sa saindang mga tore, kontra sa mga Nephita.\n2 Asin kaya saiyng pinukawan an saindang mga puso kontra sa mga Nephita, na tanganing sa huring parte kan ika-desinuwebeng taon kan pagpapamahala kan mga huwes, siya bilang nakagibo na kan saiyang mga desinyo sa dae pa sana naghahaloy, iyo, bilang ginibong hade kan mga Lamanita, siya nagmawot pa man na maghade sa bilog na daga, iyo, asin sa gabos na mga katawohan na yaon sa laog nin daga, an mga Nephita asin man an mga Lamanita.\n3 Kun kaya saiyang nagibo na an saiyang desinyo, nin huli ta saiyang pinatagas an mga puso kan mga Lamanita asin binilog an saindang mga kaisipan, asin pinagpukaw sinda hanggan sa pagka-anggot, na sa arog kaini saiyang pinagtiripon na nagkasararo sa sarong kadakulaon na hukbo sa pakikipaggiyera kontra sa mga Nephita.\n4 Nin huli ta siya determinado, nin huli kan kadakulaan nin numero kan saiyang mga katawohan, na tanganing daugon an mga Nephita asin darahon sinda pasiring sa kauripnan.\n5 Asin kaya siya nagngaran nin pinakapamayong mga kapitan kan mga Zoramita, sinda bilang iyo an mas nakakaaram sa kusog kan mga Nephita, asin kan saindang mga lugar na pinagtitiriponan, asin sa pinakamaluyang mga parte kan saindang mga siyudad; kun kaya saiya sindang pinagngaranan na mga pinakapamayong mga kapitan kan saiyang mga paralaban.\n6 Asin ini nangyaring naglipas na saindang sinarakop an saindang mga kampo, asin naghiro pasiring sa kadagaan nin Zarahemla sa may kaparangan.\n7 Ngonian ini nangyaring naglipas na habang si Amalickiah padagos na nakakamit nin kapangyarihan sa paagi nin padaya asin panlilinlang, si Moroni, sa balyong lado, pinag-aandam an mga kaisipan kan mga katawohan na magin pano nin pagtubod sa Kagurangnan nindang Diyos.\n8 Iyo, saiyang pinapakusog na gayo an mga paralaban kan mga Nephita, asin nagtuturogdok nin saradit na mga kuta, o mga lugar nin pattitiriponan; pinagpapalangkaw an mga gilid nin daga sa palibot na tanganing pananggalang kan saiyang mga paralaban, asin man nagturugdok nin mga pader na gapo na magsisirkulo sainda sa palibot, sa palibot kan saindang mga siyudad asin sa mga kasagkoran kan saindang kadagaan; iyo, sa bilog na palibot kan daga.\n9 Asin sa saindang pinakamaluyang parte kan saindang mga pinagkukutaan siya nagbugtak nin mas dakulaon na numero nin mga tawo; asin kaya saiyang pigkutaan asin pinakusog an kadagaan na pagsasadire kan mga Nephita.\n10 Asin kaya siya nag-aandam tanganing suportahan an saindang libertad, an saindang kadagaan, an saindang katuninongan, asin ta sinda puwedeng mamuhay sa Kagurangnan saindang Diyos, asin ta sinda puwedeng mamamahala kan bagay na pinag-aapud kan saindang mga kaiwal na kausan kan mga kristiyano.\n11 Asin si Moroni sarong makusugon asin sarong dakulaon na tawo; siya idtong sarong tawo na may perpektong pagka-intende; iyo, sarong tawo na dae na-oogma sa garadanan; sarong tawo na an kalag nag-oogma sa libertad asin sa kalayaan kan saiyang banwaan, asin kan saiyan mga katugangan gikan sa kauripnan asin pagka-uripon;\n12 Iyo, sarong tawo na an puso nagdakula na may pasasalamat sa saiyang Diyos; para sa kadakul na mga pribilihiyo asin mga bendisyon na saiyang ipinagputong sa saiyang mga katawohan; sarong tawo na nagtrabahong gayo para sa kapakanan asin kaligtasan kan saiyang mga katawohan.\n13 Iyo, asin siya idtong sarong tawo na pusog sa pagtubod ki Cristo, asin siya nangako nin sarong panunumpa na bantayan an saiyang mga katawohan, an saiyang mga karapatan, asin an saiyang banwaan, asin an saiyang relihiyon, magin hanggan sa pagpapabulos kan saiyang dugo.\n14 Ngonian an mga Nephita tinurukdoan sa pagdepensa kan saindang mga sadire kontra sa saindang mga kaiwal, magin hanggan sa pagpapabulos nin dugo kun ini kinakaipuhan; iyo, asin sinda man pinagtukdoan na dae nanggad magtao nin opensa, iyo, asin dae nanggad itaas an espada laen lang kun ini kontra sa sarong kaiwal, laen lang kun ini para sa pagpreserba kan saindang mga buhay.\n15 Asin iyo ini an saindang pagtubod, na sa paggigibo an Diyos iyo an mapa-asenso sainda sa kadagaan, o sa ibang mga tataramon, kun sinda pano nin pagtubod sa pagsusunod sa mga kasugoan kan Diyos na saiyang papa-asensuhon sinda sa kadagaan; iyo, inabisuhan sinda na magdulag, o mag-andam para sa pakigiyera, uyon sa saindang kadelikaduhan;\n16 Asin man, na an Diyos iyo an magpapasabot kaini sa sainda kumbaga sinda dapat na magdepensa para sa mga sadire ninda kontra sa saindang mga kaiwal, asin sa paggigibo, an Kagurangnan iyo an magliligtas sainda; asin iyo ini an pagtubod ni Moroni, asin an saiyang puso nagpamuraway kaini; bako sa pagpapabulos nin dugo kundi sa paggigibo nin marhay, sa pagpreserba kan saiyang mga katawohan, iyo, sa pagsusunod sa mga kasugoan nin Diyos, iyo, asin sa pakipagkontrahan sa kadaendatahan.\n17 Iyo, katotohanan, katotohanan ako nagsasabi sa saindo, kun an gabos na tawo kaidto, asin nagin iyo, asin magigin iyo, na arog ki Moroni, hilnga, an mga kapangyarihan nin impiyerno iyo man sana an matatanyog sagkod pa man; iyo, an diyablo dae kuta na magkaigwa nin kapangyarihan na mangingibabaw sa mga puso kan mga kaakian nin mga tawo.\n18 Hilnga, siya sarong tawo na arog ki Ammon, an aki ni Mosiah, iyo, asin magin sa ibang mga akeng lalake ni Mosiah, iyo, asin man ki Alma asin kan saiyang mga akeng lalake, nin huli ta sinda gabos mga tawo nin Diyos.\n19 Ngonian hilnga, si Helaman asin an saiyang mga katugangan daeng kakulangan sa pagseserbisyo sa mga katawohan kesa ki Moroni; nin huli ta sinda nagbabalangibog nin tataramon nin Diyos, asin sinda nagbubunyag pasiring sa pagsosolsol sa gabos na mga tawo na siisay man na magdadangog sa saindang mga tataramon.\n20 Asin kaya sinda nagpadagos, asin an mga katawohan nagpakumbaba kan saindang mga sadire nin huli kan saindang mga tataramon, na tanganing sinda iyo an nagin mas pinaboran nin Kagurangnan, asin kaya sinda nagin libre sa mga pakigiyera asin pagralaban-laban sa pag-iriba kan saindang mga sadire, iyo, magin sa laog nin apat na taon.\n21 Pero, arog kan sakong nasabi na, sa hinapos na parte kan ika-desinuwebeng taon, iyo, maski na ngani sa saindang katuninongan sa pag-iriba man sana nindang mga sadire, sinda napipiritan na may pagduduwa-duwa na makilaban sa saindang mga katugangan, an mga Lamanita.\n22 Iyo, asin sa madaling tataramon, an saindang mga pakigiyera dae nanggad nag-untok sa laog nin kadakul na mga taon kontra sa mga Lamanita, maski na ngani kan saindang grabeng pagduduwa-duwa.\n23 Ngonian, sinda nagmumundo na kumapot nin mga armas kontra sa mga Lamanita, nin huli ta sinda dae na-oogma sa pagpapabulos nin dugo; iyo, asin ini bako sana gabos--- sinda nagmumundo na magin mga dahilan sa pagpapadara sa kadakulon nindang mga katugangan paluwas sa mundong ini pasiring sa daeng kasagkoran na mundo, na dae pa preparado para atubangon an saindang Diyos.\n24 Daeng pagkukulang, sinda dae makapagtugot na pababayaan an saindang buhay, an saindang mga agom, asin an saindang mga kaakian na gagaradanon sa paagi nin barbarong kalupitan ninda na kaidto saindang mga katugangan, iyo, asin nagparibok sa saindang simbahan., asin nagbaya sainda asin nagrayo sa pagdestroso sainda sa paagi nin pakipag-ayon sa mga Lamanita.\n25 Iyo, sinda dae nanggad makapagtugot na an saindang mga katugangan mag-oogma sa dugo kan mga Nephita, hanggan habang igwa pa nin siisay na magsusunod sa mga kasugoan nin Diyos, nin huli ta an promisa nin Kagurangnan iyo ini, kun sinda magsusunod sa saiyang mga kasugoan sinda mag-aasenso sa kadagaan.\n# posted by Unknown @ 2/08/2006 12:38:00 PM


DFA, nagpahayag nin dakolang kumpiyansa sa seguridad asin espwersos kan Albay sa pag host kan 2015 Asia-Pacific Economic Cooperation (APEC) Summit\tFriday, 21 November 2014 05:25\tLEGAZPI CITY - Mismong si Department of Foreign Affairs an nagkumpirmar asin nagpahayag kan nagkakapira sa mga rason kun nata napili an Albay ngani na maghost sa nagkapirang dakolang event kan 2015 Asia-Pacific Economic Cooperation (APEC) Summit.\nSegun ki DFA Deputy Director General Ma. Angelina M. Santa Catalina, na napili an Albay na pag kunduktahan kan nagkapira sa mga meeting kan APEC huli kan 'vitality asin dynamism' pag-abot sa development sa ibong kan manlaen laen na piligrong pigkakahampang kaini kabale na an bagyo, huma sa pagtuga kan bulkan Mayon, asin iba pang kalamidad.\nAn APEC Summit an saru sa pinaka dakolang event ngonyan na taon sa nacion asin digdi sa provincia nin Albay.\nSa Desyembre 8 asin 9 gigibuhon an sunod sunod na ministerial meeting na papangenotan man 2015 APEC Leaders Summit.\nAn APEC opening meeting an gigibuhon sa Legazpi Oriental Hotel asin an luxury Misibis Resort Hotel sa banwaan man Bacacay na papamayuhan man kan economic ministers of 21-member countries na aatinderan kan maabot sa un mil na iba pang mga opisyal gikan sa manlaen laen na nacion.Sa prisente, nasa puga pugang training na an mga nasa lado AFP, PNP, Coast Guard, Navy asin Air Force para sa mahigot na seguredad na itatao kan mga Ini sa mga darakolang personaledad na mabisita sa provincia\nMarurumduman na apwera sa enot nang dakolang kantidad na ipigtagama kan gobyerno sa sinambit ng dakolang aktibidad, naghurot pa ini nin dugang nin P6.3-M para sa dugang pang preparasyon.\nSa ibong na lado, padagos man an deliberasyon na pigsasagibo kan mga concerned officials pag abot sa planong pagdedeklarar nin suspension kan klase sa sinambit ng mga petsa para sa aktibidad sa bilog na provincia na ipig suhestyon ni Office of the Civil Defense (OCD) Bicol Reg.Dir.Raffy Alejandro asin Albay Provincial Preparatory Logistical Committee (APPLC).\tGovernor Tallado asin Mrs. Josie, padikit-dikit nang nagkakaayos\tThursday, 20 November 2014 19:24\tNaga City- Dawa dae pa nakakabalik sa dati, pigsierto ni Camarines Norte Governor Edgardo Tallado na padikit-dikit na sindang nagkakaayos kan saiyang esposa si Mrs. Josefina Tallado.\nSa intrivista kan Bombo Radyo Naga ki Governor Edgardo Tallado, sinaysay kaini na maayos na sa ngunyan an kamugtakan nindang mag-agom sa tahaw kan saindang pinag-aagihan.\nSigon ki Tallado, nakakaturog na man suboot ini nin pakaray asin ayos na man an problema sa pag-ulatanan nindang duwa alagad dae pa arog kadto sa dati an saindang ibanan.\nAlagad, piglinaw man kan opisyal na padagos an pagsisikap niya na maibwelta sa normal an gabos.\nApwera digdi, piglinaw man kan opisyal na padagos pa man an saindang kamawotan na dawa padikit-dikit maibwelta pa man niya sa dati an ibanan kan saiyang bilog na pamilya.\nLiwat man na naghagad nin pag-intiendi an opisyal sa namamanwaan kan Camarines Norte na naimbwelto sa eskandalo huli sa saiyang nagin pagkakasala.\tSa ibong kan eskandalo, Gov. Tallado desidido pa man na magkandidato sa 2016\tThursday, 20 November 2014 19:23\tNAGA CITY-Sa ibong kan eskandalong kinaiimbweltohan, desidido pa man na liwat magdalagan sa maabot na eleksyon si Camarines Norte Gov. Edgardo Tallado.\nSa intrivista kan Bombo Radyo Naga ki Tallado, sinaysay kaini na kwalipikado pa man siyang magkandidato kumo gobernador sa 2016 elections.\nAn saiyang pahayag dae uyon sa sinasabi kan nagkapira na ikaapat na termino niya na sakaling magdalagan liwat sa masunod na eleksyon.\nPagtataong linaw kan opisyal, dae niya nakumpleto an kuta na enot niyang termino kan 2007 huli ta pigdeklarar siyang gana laban ki Jesus Typoco kan Comelec taong 2010 na, 45 aldaw antes an panibagong eleksyon.\nMagkasunod niya man na nangganahan an 2010 asin 2013 elections kaya pwede pa suboot siyang magdalagan sa 2016.\nMarurumduman duwang semana na an nakakaagi haros 200 na mga raliyesta an nagmartsa puon sa banwaan kan Sta. Elena hasta sa provincial capitol sa banwaan nin Daet ngani ikurahaw an saindang kamawotan na pababaon siya sa pwesto.\nSigon sa gobernador, nagtutubod siyang kabale sa mga nagtaram sa nasambitan ng hiro-protesta hale sa radyo na pagsasadiri kan pamilya Regalado asin Unico na bistado niya sa politika.\nPagtataong duon kan opisyal, an nasambitan ng mga raliyesta kakadikit sana kun ikukumparar sa haros 120,000 na nagboto asin padagos na nagsusuporta sa saiya.\nNagin kontrobersyal si Tallado kan ibulgar sa publiko kan saiyang esposa na si Gng. Josefina Tallado an suboot pambababae asin pananakot kaini sa saiya na pig-ugatan kan saiynag pagdulag hale sa saindang harong.\nMakalihis kaini, nagkalat man sa social media an suboot romantic photos kan sarong babae kaiba an sarong lalaking kamukha kan gobernador.\nMientrastanto, enot sinabi kan gobernador na dawa dae pa nagbabalik sa dati an gabos alagad padiki-dikit na sindang nagkakaayos kan saiyang misis.\tProvincial office kan PNP sa CamNorte, pigdadayo huli sa recycled Christmas decorations\tThursday, 20 November 2014 19:20\tNAGA CITY-Agaw-atensyon ngunyan an manlaen-laen na makokolor na parol, belen asin iba pang dekorasyon para sa napaparaning Pasko sa natad kan Camarines Norte Police Provincial Office (CNPPO).\nPigkaag an nasambitan ng mga dekorasyon sa nasambitan ng lugar kan Nobyembre 18 kumo parte kan kaenot-enoteng Design and Light a Tree Contest kan CNPPO na pigbalehan kan manlaen-laen na hepatura kan pulisya sa bilog na probinsya.\nKada hepatura tatawan nin sarong puon nin kahoy na kaganan nin dekorasyon kataid an iba pang mga dekorasyon arog kan mga higanteng parol.\nGabos na mga dekorasyon gibo sa recyclable materials arog na sana kan saradit na belen na gibo sa bunot kan niyog kan PNP-Paracale.\nKinaoogma man kan mga aking nagbibisita sa lugar an higanteng snow man na gibo sa mga plastic bottle na hale sa PNP-Daet.\nHuli sa makolor na mga dekorasyon ini, garo nagin sarong mahewas na Christmas village an palibot kan provincial office kan PNP.\nSa huri, binistong nanggana an PNP-Vinzons na nagresibe nin P10,000 huli sa saindang makolor na Christmas tree na garo nakalunad sa sarong dakulang barko, nagpapangduwa an PNP-Basud na nakaresibe nin P7,000 asin pantolo an PNP-San Lorenzo Ruiz na nakaresibe nin P5,000 huli sa saindang belen na gibo sa pinaalang na cogon grass.\nPigpapailawan asin pigbubukasan ini sa publiko puon alas 6:00 hasta alas 9:00 nin bangui na matiner hasta sa bulan nin Disyembre.\tLalaking binayaan kan saiyang kasaruan, nagbigti-gadan\tThursday, 20 November 2014 19:19\tNAGA CITY-Labing kapungawan sa saiyang agom an pigtutukdong kawsa kan pagbibigti kan sarong padre de pamilya sa Atimonan, Quezon.\nSa nakuang impormasyon kan Bombo Radyo Naga, napag-araman na nahiling na sana kan saiyang hipag an biktimang si Danilo Dolindo, 47-anyos na mayo ng buhay sa laog kan saindang kwarto.\nIbinitay suboot kaini an saiyang sadiri gamit an sarong evelon cord.\nSigon sa live-in partner kan biktima na si Raquel Galvez, nagkaigwa sinda nin diskusyon kan biktima kaya naglayas siya sa saindang harong.\nPuon suboot kadto, nagin pirmi nang mamundo an biktima hasta sa nagdesisyon na tapuson na sana an saiyang buhay.\t7 sa 10 tricycle drivers sa ciudad nin Legazpi, nagsasagibo nin overcharging segun sa Public Safety Office\tThursday, 20 November 2014 18:14\tLEGAZPI CITY--Piglinaw man Public Safety Office na dai sinda nagkulang sa pagpapautob kan ley sa trapiko siring man pagpapatanid sa mga tricycle drivers na magsingil sana man nin tama sa saindang mga pasahero.\nIni an may koneksyon sa nagin reklamo kan mga delegado kan Philippine Institute of Civil Engineers (PICE) National Convention na isinagibo kan Nobyembre 13 sundo 15 sa Ibalong Centrum for Recreation kun saen suboot nabiktima an mga ini kan overcharging kan nagkakapirang drivers.\nSa intrivista kan Bombo Radyo Legazpi ki Mr. Menjo Ofracio, pamayo kan nasambit na oficina, sinabi kaini na tulos nindang inaksyunan an naipaabot na reklamo bilang pag-utob na man sa saindang mga responsibilidad.\nSegun digdi, mayong koordinasyon sa saindang an organizing committee kan nasambit na aktibidad kun kaya dai ninda ini napag-ulayan nin marhay alagad ipinahayag kan opisyal na nagsagibo sinda nin inisyatibo ngani na maresolbiran an problema.\nIpinaliwanag pa ni Ofracio na P8.00 sana man an pamasahe sa mga tricyle alagad kun naghihidali an pwedecer na magbayad nin maabot sa P24.00 na kabaing sa allowable capacity kan lunadan na tulong persona.\nKasunod kaini, ipigbuyagyag man kan opisyal na huli sa marikas nindang pagresponde sa problema, naaprehindir ninda an 5 tricycle na "caught in the act" nin overcharging kan Nobyembre 14, aldaw nin biyernes.\nKatakod kan nangyari, tinawang duon pa ni Ofracio na may attitude problem an mga tricycle na nagsasagibo kan violation kun saen sinabi pa kaini na 7 sa 10 drivers an mapang-aprubitsar.\nAlagad paglilinaw kan opisyal na dapat igwa man nin complainant sa mga siring na reklamo ngani na magin marikas man an pagtataong solusyon huli sa pwedecer na sinda an mabweltuhan encasong mayo nin maisangat na pormal na reklamo asin maninigong ebidensya kontra overcharging.\nHuli sa pangyayari, ipighurot ni Ofracio na magkaigwa man lugod nin proper coordination an mga komite na maorganisar kan darakulang mga aktibidad ngani na mapreventaran an siring na mga remalaso huli sa suboot kasusupgan na pigdadadara kaini sa lugar.\tP5-M worth na Wildlife Rescue Center sa Albay Park and Wildlife,planong ikonstruhir\tThursday, 20 November 2014 18:11\tLEGAZPI CITY--Pigmamawot ngunyan kan Department of Environment and Natural Resources-Bicol na maimukna an Wildlife Rescue Center sa Albay Park and Wildlife para sa mga endangered species sa bilog na rehiyon.\nIni an ipigbubusol kan ahensya katuwang an provincial government kan Albay ngani na mareyalisar ini sa urog na marikas na panahon sa paagi kan Memorandum of Agreement (MOA) sa pagultanan kan duwang lado.\nSa nagin pahayag kan representante kan DENR sa sesyon regular sa Sangguian Panlalawigan na si Ms. Yolly Saung, tatagamahan kan ahensya an nasambit na pagpapakonstruhir kan edificio nin kantidad P5 milyon na magikan mismo sa sainda asin itatao na man sa lokal na gobyerno.\nSegun digdi, magkakaigwa nin bagong MOA para sa konstruksyon kan pasilidad sa laog kan Albay Park and Wildlife huli sa igwa na nin naenot na MOA na nagdurar puon kan 2004 sundo 2007 sana man.\nPaliwanag ni Saung na sa presenteng MOA na lalaugan kan duwang lado, abuton ini nin sampulong taon basado na man sa terms of agreement depende kun irerevoke.\nKasunod kaini, sa nagin presentasyon kan representante sa regular na sesyon, ipigpahayag kaini na may legal na basehan an konstruksyon kan edificio na iyo an Section 36 kan R.A. 9147 o an "Wildlife Resources Conservation and Protection Act of 2001."\nKatakod pa kaini, katuyuhan kan pagmumukna kan pasilidad an ma-conserve asin maprotehiran an mga wildlife species siring man an saindang mga istaran ngani na i-promotir an ecological balance asin ma-enhance an biological diversity.\nTinawang duon man na magseserbing quarantine area an pasilidad kun saen dadarahon an mga nakumpiskar o nakuang mga wildlife species gikan sa manlain-lain na lugar kan mga provincia kan Bicol.\nMarurumduman na nagbutwa an isyu kan pagkakalugi kan Albay Park and Wildlife na pinahimutikan man kan manihamiento alagad inako na nagkukulang sana man sa mga nakokolektang budget kun kaya naghahagad nin ayuda sa lokal na gobyerno ngani na maipadagos an operasyon.\nMientrastanto, tinawan duon kan representante kan DENR na magkakaigwa nin separadong responsibilidad an ahensya siring man an lokal na gobyerno oras na ini an mareyalisar.\nSegun sa nagin presentasyon ni Saung, an DENR an madesignar sa Albay Park and Wildlife bilang temporary depository kan mga confiscated, rescued, retrieved asin donated na wildlife species siring man pagdodonar nin mga wild animals.\nAn ahensya man an magmamantenir kan database o rekord kan mga naidedepositong mga hayop asin pagkokondusir nin monitoring.\nApwera pa digdi, sinda man an in-charge sa pagtataong assistencia sa parke sa gabos na operasyon na gigibuhon kaini para sa mga hayop.\nSa ibong na lado, an lokal na gobyerno an masalo sa gabos na maintenance cost kan mga hayop siring man an pagkondusir nin mga pag-aadal mapadapit sa mga datus kan mga ini.\nDugang pa digdi an information dissemination sa publiko ngani na magin "aware" sinda sa mga kaaraman mapadapit sa hayop.\nKasunod kaini an pagibo nin mga inventory kun igwa nin mga nagadan na hayop o naimundag sa kada pagtatapos kan kwarto kan taon.\nSa ibong kaini, kaipuhan pa man liwat kan lokal na gobyerno na maghagad nin permiso sa DENR kun may isasagibong paglilipat sa mga hayop na nasa laog kan pasilidad.\nMarurumduman na enot nang nagkaigwa nin mga report dapit sa mga nakuang endangered species sa rehiyon siring kan mga pawikan asin bayong kun kaya pigbubusol man na maibugtak an nasambit na edificio.\nAn Pilipinas an konsideradong saro sa deci-seteng megadiverse countries siring man global biodiversity hotspot.\nSa 2000 Red List of the International Union for the Conservation of Nature and Natural Resources (IUCN), nagluluwas na 418 sa 52,177 species kan nasyun an nasa listahan kan mga namemeligrong hayop.\nAn nasyun man an saro sa mga may pinakahalangkaw na discovery sa bilog na kinaban na may 16 na new species nin mammals na nadiskubre sa nakalihis na 10 taon.\nHuli digdi, an rate kan endemism para sa Pilipinas an naglangkaw man asin piglalaoman na malangkaw pa sa mga masunod na panahon.\tMga otoridad, tututukan naman an prisencia kan mga grupong nag-iirinom nin arak sa mismong compound kan pigdadayong Christman Village sa banwaan kan Malinao, Albay\tThursday, 20 November 2014 18:00\tLEGAZPI CITY - Makikipag koordinar ngonyan an hepe kan Malinao Municipal Police Station sa may sadiri o nasa likod kan Christmas Village sa sinambit ng banwaan may kinaaraman sa prisencia kan mga individwal asin grupo na nagdadara nin arak sa lugar.\nPirang semana na an nakakalihis puon kan buksan sa publiko an sinambit ng bagong atraksyon, pigruruso na ini kan mga kababayan, magin kan mga local asin foreign tourist na mawot na mahiling an manlaen-laen na mga desinyong siring kan mga famosong pasyaran sa manlaen-laen na parte kan nacion na panu nin Christmas light.\nTema ngunyan na taon an "Christmas Around the World" kun saen mahihiling an mga historical sites na pirmihang pigdadayo kan kadaklan.\nKabale na digdi an Eiffel Tower kan Paris, Opera House kan Australia, Great Wall of China, Statue of Liberty kan Amerika, Pyramid of Egypt, an iconic clock tower o "Big Ben" sa London asin iba pa.\nSegun ki Pol. Sr. Insp. Arthur Gomez, dawa anion an prisencia kan saiyang mga personahes sa oras kan pagbukas asin pagsarado kan sinambit ng Christmas village, makikipag koordinar pa man liwat sinda kay. Dr. Llianco na iyu an may ideya kan sinambit ng bagong atraksyon sa provincia ngani na matawan nin atensyon asin patanid an mga indibidwal o grupo na nagdadara nin arak sa lugar dawa pa libre an siisay man na maglaug digdi asin magdara nin mga kakanon.\tAlbay, posibleng maging Dolphin sanctuary na\tThursday, 20 November 2014 17:58\tLEGAZPI CITY - Posibleng maging dolphin sanctuary na an Provincia nin Albay huli kan sunod sunod na mga coastal areas kan provincia na igwa nin prisencia kan ginatos na mga dolphins.\nSaru sa mga pighihiling na rason digdi an pagkakaigwa kan provincia nin 'good ecological practices' kabale na an mangrove reforestation.\nDawa na ngani nagbaba an turismo kan provincia huli sa pagiging balik silencio kan bulkan Mayon, panibagong atraksyon ngonyan an manonotaran sa mga kadagatan kan Albay Gulf.\nPirang semana na an nakakalihis kan punan na rusuon kan mga local asin foreign tourist an banwaan kan Sto. Domingo huli kan pigsasabing schools of dolphins.\nMantang bako naman haros bago sa mga Bicolano an prisencia kan mga butanding o whale shark apwera pa sa mga nalalagalag na mga pawikan sa mga baybayon kan Albay Gulf.\nKatakod kaini, mahigot naman na pig-aadalan kan Department of Tourism an pagdeklalar kan provincia particular kan pagkakaigwa kan prisencia nin mga dolphins ngani na maging dagos na dolphin attraction.\nSa ibong na lado, antes na matapos an taon, piglalaoman an urog na pagkusog kan turismo, apwera sa labi sa un mil na partisipantes asin bisita para sa Asia Pacific Economic Cooperation (APEC) Summit sa Desyembre 8-9, anion man an panibagong atraksyon sa banwaan kan Malinao an Christmass Village, mapuon naman an monthlong Karangahan Albay Green Christmas Festival na kaenot enote sa Pilipinas, an signature Christmas tree fashioned o gibo sa rinibong kamote o sweet potato tubers.\nIni an nagpapahiling o nagrereprisentar kan successful food production program kan Albay.\t'Equal Scholarship Fund' para sa mga Community Colleges asin BU Satellite Campuses sa Albay\tThursday, 20 November 2014 17:56\tLEGAZPI CITY - Pasado na sa 3rd and final reading sa isinagibong sesyon regular kan Sangguniang Panlalawigan kan Albay an ordinansang may titulong, 'An Ordinance establishing the "Equal Scholarship Fund" for all the community Colleges and Bicol University Satellite Campuses (BUSCs) within the Province of Albay through the Provincial Education Department (PED) and providing guidelines and funds'.\nAn ordinansang ini an pig sponsoran, an proponent iyu si Hon. Benjamin Imperial asin an mga co-authors, an gabos na mga miyembro kan Sangguniang Panlalawigan.\nMaabot sa kantidad P30-M kada taon an mareresibe kan sinambit ng mga community colleges sa Albay bilang suporta sa mga estudyanteng mayong kakayahan na suportahan an saindang pag klase.\tMore...\nPHO,PED,Provincial Tourism, nakaguno nin pinakahalangkaw na budget allocation para sa 2015\t2-day class suspension sa Desyembre huli sa APEC Summit, pag-aadalan pa kan DepEd Bicol\tSarung pamilya arestado huli sa pagtutulak nin ilegal na droga sa Catanduanes\tBarangay kapitan, gadan makalihis pagbabadilon sa Masbate\tPage 7 of 61\tStartPrev234567891011NextEnd\tCebu News\t6-anyos patay sa dengue sa Kidapawan\tMunicipal administrator gibugha sa riding in tandem\tBultong mga armas, nabawi sa armory sa Marawi City\tMagtutudlo gipusil patay, sling bag nga dala gikuha sa mga suspek\t8-anyos, gilugos sa 14-anyos\tPolice officer, binaril-patay ng pamankin ng bise mayor\tPangasinan News\tAbung na Vice-Mayor ed Pangasinan, tinakewan\tEx-PGMA maliket ed inpan basura na Ombudsman ed kaso to\t14-anyos ya dalaginding, ni-rape na aman empleyado ed munisipyo ed Pangasinan\tNanalasan ipo-ipo anggapoy masyadong intilak ya pinsala\tNegosyante, sinaksak diad loob na tindaan\t3 kwarto na eskwelaan ed Pangasinan, apu-ulan\tIlocano News\tP27-M a gatad ti fully grown marijuana, naparut idiay Ilocos Sur\tNasarakan a bangkay idiay ili a Banna, dandani naisina ti ulo na\tSanitary landfill iti Laoag City, nasuroken a makalawas a banbantayan ti BFP gapu ti uram\tBangkay dagiti 3 natay a biktima ti bus accident iti Burgos, Ilocos Norte, naiyawiden iti lugarda\tSecurity guard, nasulbar ti nabayagen a problema na iti tulong ti programa a 'Duralex Sedlex' ti Bombo Laoag\t2-anyos, natay kalpasan a nalmes iti irigasyon\tIlongo News\tIligal nga quarry, gin pa bombo\tMga Pinoy sa Brazil, excited na sa World Cup; presyo ng bilihin, tumaas\tLapsag ginpainum sang dugo sang babaylan napatay\t1 patay, 4 pilason sa pagpang-ambush sang BIFF sa mga suldado sa Datu Unsay, Maguindanao\tMenor de edad patay, matapos malumos\tMister, ginluthang patay sa atubang sang live-in partner kag anak\tOther Dialects\tBente anyos nga babay minolestiya da anna pinatay da ta Isabela\tTadday nga yema nefuku megafu ta ammolestiya na ta walu ragun nga ana na ta Ballesteros,Cagayan\tKinse anyos nga lalaki,natay ta kabalin nga domparan na mini dump truck nga minaneho na menor ded edad ta Cagayan\tDFA Regional office, ari ngana mattuloy y pagali da ta Santiago City – Mayor Soriano\t15 cruisehips magadungka sa Boracay makarong 2017\tAti-Atihan Festival 2017, zero crime incident\tContact Us\tAddress: 2406 Nobel corner Edison Streets, Makati City Philippines


An Angkor Wat (sa khmer Ângkôr Vôtt /ɑŋkɔr vɔt/)(sinusurat man, Angkor Vat) antigong templong relihiyoso namomogtak sa Angkor, Kambodya asin konsideradong mga yaman arkeolohiko kan kinaban. Ini pigtogdok para ki Hading Suryavarman II kan kaamayan nin ika-12 siglo bilang templo kan saiyang estado asin bilang kabeserang siyudad kan saiyang kahadean. Ini komo nasaray na haros bilog, an templo nagsirbeng sentro nin relihiyon enot para sa diyos na Vishnu kan mga Hindu asin sumunod para sa mga Buddhist. Sinasabing ini an pinakadakulang edipisyo relihiyoso sa bilog na kinaban.\nAn Angkor Wat\nMapa kan Kambodya kun saen ipinapaheling an kinamomogtakan kan Angkor Wat\nAn templo ginibo sa klasikong estilo kan arkitekturang Khmer. Nagin nang simbolo na mismo kan Kambodya ini, mala ta nakatala sa saindang bandera nasyunal. Ini man an mayor na atraksyon para sa mga bisitang turista. An Angkor Wat may duwang plano sa arkitekturang Khmer: an templong bukidnon na hitsura asin an templong pigtangga-tangga, basado sa arkitektura kan South Indian Hindu, na saro sa tatandaan iyo an Jagati. an desenyong ini pigrerepresentar an Bukid Neru, an erokan daa kan mga deva nin mitolohiyang Hindu: sa laog kan naglilikos na foso (moat) asin nin palibot na pader 3.6 kilometro an laba (2.2 milya) iyo an tolong mga rektanggulong galeriya, na lambang saro mas garo-gantad sa enot. Sa sentro kan templo nakatindog an quincunx na mga torre. Bakong arog kan kadakulan kan mga tempolong Angkor, ini nakaaatubang sa solnopan; an mga iskolar dai nagkakaoroyon kun ano an kahulogan kaini. An templong ini inaaraan na gayo huli sa saiyang makapugol-hinangos na gayon, kan saiyang harmoniya sa arkitektura, asin kan mga bas-relief asin mga devatas (mga anghel na bantay) nagsasamno sa saiyang mga lanob.\nAn modernong pangaran na Angkor Wat, boot sabihon "Templo nin siyudad"; an taramon na Angkor hale sa nokor, sarong katagang Sanskrito नगर nagara, "kabesera" o "siyudad". An Wat tataramon na Kmer para sa templo. Bago kan apod na ini, an templo bisto sa arapodan na Preah Pisnulok, titulo para sa nagadan nang kagtogdas kaini na si Suryavarman II. \n↑ "Angkor Vat". APSARA Authority. 2004. Retrieved 27 April 2008.\nPinaghugot gikan sa "https://bcl.wikipedia.org/w/index.php?title=Angkor_Wat&oldid=217444"\nLast edited on 27 Oktobre 2021, at 16:11\nHuring pigliwat an pahinang ini kan 27 Oktobre 2021, alas 16:11.


Bordado nagbiklad na kan mga naginibohan sa congreso\nSi Congresista Gabriel H. Bordado Jr. kan tercer distrito kan Camarines Sur nagbiklad na kan saiyang mga acomplisimiento sa trabajo bilang lehislador asin mga naginibohan sa saiyang namamanuan sa laog kan periodo puon Hulyo 25, 2016 hasta Hulyo 19, 2017.\nBako lang nangenotan sa may pinakadakul na privilege speeches sa mga lehislador, mayong pagpalta sa noventa y seite (97) diyas na sesyon, nakaplantiar nin sampulong local application bills sa noventa y tres (93) na co-authored bills asin nakagibong limang manifestation on the floor na nakatutok sa pagbuelta\nkan budget cuts sa 34 state universities and colleges, pagpa-uswag kan farm tourism, asin pagcontra sa death penalty.\nSampulo an saiyang privilege speeches na an isyu sa War on Drugs, Disaster Risk Reduction and Management, PNR Upgrading, Peace Talks, Budget Management, Food Security asin nagkapera pa.\nIni an biniklad ni Bordado sa pag-atubang kaini sa miembros kan media kasuodma mientras na pig-aandam an detalyadong accomplishments report sa gigibohon niyang State of the District Address (SODA) sa enot na semana kan Agosto 2017.\nKadakle kan saiyang bills nakasunad na sa 3rd reading mantang pigtatawan muna nin prioridad kan congreso iyo an national bills alagad dai siya madidificilan na suportaran kan saiyang pag-iriba nganing makalusot asin maaprobaran mientras nakalinyada siya sa partido kan administrasyon.\nSa mga naginibohan kaini sa namamanuan kan saiyang congressional district ini kinababalehan kan livelihood/jobs, natawang nin tabang an 1,320ng mga benepisyaryo; sa Health /Medical Aid – 5,312 na asisteran na mga pasyente; nagconducta nin siyam na medical mission asin 950 pasyente an naserbihan.\nNakabilog nin 400 na core members kan Mothers Against Drug Abuse Program; nakadistrubuer 112 wheelchairs sa cooperasyon kan OVP; sa agricultura – nakadistribuer 23,012 seedlings sa 7,670 households sa lindong kan programa sa Gulayan Habang Buhay; nagpa-training sa 2,650ng persona sa pagtanum nin gulayon; sa lado nin educasyon sa paagi kan CHED nakatabang sa 1,349ng tios na estudiantes bilang scholars sa colegio asin nagdistribuer nin 1,095ng school supplies sa pre-school pupils.\nSa infrastructura sa coordinasyon kan DPWH asin Department of Agriculture, nakapagibo nin 12 multipurpose building projects, duwang drainage system asin walong local bridges. Sarong seawall projects, anom na farm- to-market roads, walong flood control systems asin pitong road rehabilitation projects.\nSa Disaster Risk Reduction and Management – nagsusuporta sa province-wide and school-based DRRMP kan DepEd Camarines Sur asin nagtaong communication equipment sa Kabalikat-Calabanga.\nNakabilog kan Youth for Good Governance, sa lado nin environmental protection nakipagtabangan sa DepEd asin DENR nganing maimplementar an school-based Tree Growing projects. Sa Arts and Culture yaon an asistencia sa mga parasurat Bikol sa nabilog na Rambong Bikol.\nAn iba pang serbisyo kinababalehan kan pagdistribuer nin relief goods asin iba pang ayuda sa 4,750ng kaharongan pakatapos kan bagyong ‘Nina’ asin nakataong ayuda sa 550 constituentes na naghahagad tabang sa saiyang district office asin nagsusuporta sa Bicol Business Month kan Metro Naga Chamber of Commerce and Industry.


‘Padagos Kamong Magpogol sa Irarom nin Karatan’ — Watchtower ONLINE NA LIBRARYA\nw05 5/15 p. 25-30\n‘Padagos Kamong Magpogol sa Irarom nin Karatan’\nAn Torrengbantayan Nagpapahayag kan Kahadean ni Jehova—2005\nDaing Galang Huling Natokdoan nin Sala\nMahoyo Alagad Makosog an Boot\nSa Laog kan Pamilya\nKonseho Para sa Gabos na Kristiano\nAn Paralamag Nakaheling nin Dakulang Liwanag\nAn Torrengbantayan Nagpapahayag kan Kahadean ni Jehova—2000\n“An oripon kan Kagurangnan dai kaipuhan na makiiwal, kundi kaipuhan na magin maboot sa gabos, . . . padagos na nagpopogol sa irarom nin karatan.”—2 TIMOTEO 2:24.\n1. Kun nakikikabtang sa Kristianong aktibidad, taano ta kun minsan nakakanupar kita nin mga tawo na makolog magtaram?\nANO an reaksion nindo kun kamo napapaatubang sa mga bakong magayon an pag-ako sa saindo o sa irinerepresentar nindo? Sa saiyang paglaladawan kan huring mga aldaw, ihinula ni apostol Pablo na an mga tawo magigin “mga paralanghad, . . . mga parapakaraot, mga mayong pagpopogol sa sadiri, mga maringis.” (2 Timoteo 3:1-5, 12) Tibaad makanupar kamo nin siring na mga indibiduwal sa saindong ministeryo o sa iba pang mga aktibidad.\n2. Anong mga teksto an makakatabang sato na trataron nin may kadonongan an mga tawo na makolog magtaram sa sato?\n2 Bakong gabos na mapanlibak magtaram mayo nin ano man na interes sa kun ano an tama. An grabeng kasakitan o pagkadesganar tibaad magin dahelan tanganing anggotan kan mga tawo an siisay man na nasa palibot ninda. (Eclesiastes 7:7) An dakol minagawe nin siring kaini huli ta ordinaryo na sana an magaspang na pagtaram sa iniistaran asin pinagtatrabawohan ninda. Dai boot sabihon kaini na puede na para sa sato bilang mga Kristiano an siring na pagtaram, alagad tinatabangan nanggad kita kaiyan na masabotan kun taano ta siring kaiyan an pagtaram kan ibang mga tawo. Ano an maninigong magin reaksion niato sa makolog na mga tataramon? An Talinhaga 19:11 nagsasabi: “An pakarorop nin tawo nakakapogol nanggad sa saiyang kaanggotan.” Asin an Roma 12:17, 18 nagsasadol sato: “Dai kamo magbalos nin maraot sa maraot sa kiisay man. . . . Kun mahihimo, sagkod na iyan nasa saindo, makipagkatoninongan sa gabos na tawo.”\n3. Paano napapalabot an pagigin mapagpatoninong sa mensahe na ihinuhulit niato?\n3 Kun kita talagang mapagpatoninong, magigin risang-risa ini sa espiritu na ipinapaheling niato. Mababanaag iyan sa sinasabi asin ginigibo niato, tibaad patin sa ekspresyon kan satong lalauogon asin sa tono kan satong boses. (Talinhaga 17:27) Kan sugoon an saiyang mga apostol na maghulit, si Jesus nagkonseho sa sainda: “Sa paglaog nindo sa harong, taratarahon nindo an pamilya [“taratarahon nin katoninongan an pamilya,” The New English Bible]; asin kun an harong maninigo, an katoninongan na minawot nindo dian pabayaan na dumatong dian; alagad kun iyan bakong maninigo, bumalik sa saindo an katoninongan gikan sa saindo.” (Mateo 10:12, 13) Maogmang bareta an mensahe na dara niato. Inaapod iyan kan Biblia na “maogmang bareta nin katoninongan,” “maogmang bareta manongod sa dai na kutana maninigong kabootan nin Dios,” asin “an maogmang baretang ini kan kahadean.” (Efeso 6:15; Gibo 20:24; Mateo 24:14) An satong obheto, bakong tatsaran an mga paniniwala nin ibang tawo o makidiskutir sa saiya manongod sa saiyang mga punto de vista, kundi tanganing ihiras sa saiya an maogmang bareta hale sa Tataramon nin Dios.\n4. Ano an puede nindong sabihon kun kamo sabihan na “Dai ako interesado” bago pa ngani kamo magkaoportunidad na sabihon an dahelan kan saindong pagdalaw?\n4 Mantang dai talaga naghihinanyog, an sarong kagharong tibaad biglang magsabi, “Dai ako interesado.” Sa dakol na okasyon, posibleng sabihon, “Gusto ko sana kutang mabasa an sarong halipot na tekstong ini sa Biblia.” Tibaad dai man nia sayumahan iyan. Sa ibang mga okasyon, tibaad angay na sabihon: “Gusto ko kutang sabihon saindo an manongod sa sarong panahon na mayo na nin inhustisya asin an gabos na tawo makakanood na magkaminorootmootan.” Kun dai tolos sia magsabi na gusto nia nin paliwanag, puedeng idagdag nindo: “Alagad garo bako ini an kombenyenteng panahon para sa saindo.” Dawa kun bakong mapagpatoninong an reaksion kan kagharong, maninigo daw kitang magkonklusyon na sia “bakong maninigo”? Ano man an reaksion, girumdomon an konseho kan Biblia na magin “maboot sa gabos, . . . nagpopogol sa irarom nin karatan.”—2 Timoteo 2:24.\n5, 6. Paano trinatar ni Saulo an mga parasunod ni Jesus, asin taano ta siring an iginawe nia?\n5 Kan enot na siglo, an sarong lalaki na an ngaran Saulo midbid na marhay huli sa saiyang daing galang na pagtaram, huli sa saiyang madahas na ugale pa ngani. An Biblia nagsasabi na sia ‘nagtataram nin huma asin paggadan tumang sa mga disipulo kan Kagurangnan.’ (Gibo 9:1, 2) Kan huri inadmitir nia na sia dating “paralanghad asin paralamag patin daing galang.” (1 Timoteo 1:13) Minsan ngani an nagkapira sa saiyang mga paryente tibaad nagin mga Kristiano na, nagsabi sia manongod sa saiyang aktitud sa mga parasunod ni Cristo: “Mantang labi-labi an sakong kaanggotan sa sainda, pinaglamag ko pa ngani sinda minsan sa mga siudad na nasa luwas.” (Gibo 23:16; 26:11; Roma 16:7, 11) Mayo nin ebidensia na hiningoa kan mga disipulo na makipagdebate ki Saulo sa publiko kan sia minagawe nin siring.\n6 Taano ta guminawe nin siring si Saulo? Pakalihis nin dakol na taon, isinurat nia: “Ako daing pakaaram asin naghiro sa kakulangan nin pagtubod.” (1 Timoteo 1:13) Sia sarong Fariseo, na naedukar “sono sa pagigin estrikto kan Ley nin mga apoon.” (Gibo 22:3) Minsan ngani minalataw na medyo mapagsabot an paratokdo ni Saulo na si Gamaliel, panatiko an halangkaw na saserdoteng si Caifas, na nakaasosyar ni Saulo. Si Caifas an namoon kaidto sa pagpakana na suminagkod sa paggadan ki Jesu-Cristo. (Mateo 26:3, 4, 63-66; Gibo 5:34-39) Pakatapos kaiyan, sinegurado ni Caifas na hampakon an mga apostol ni Jesus, asin estriktong pinagbotan nia sindang pumondo sa paghuhulit basado sa ngaran ni Jesus. Si Caifas an nangenot sa Sanhedrin na nagkaigwa nin emosyonal na marhay na sesyon na durante kaiyan ilinuwas si Esteban tanganing gapoon. (Gibo 5:27, 28, 40; 7:1-60) Si Saulo nagdalan sa paggapo, asin inautorisaran sia ni Caifas na isagibo an dugang pang mga paghihingoa na olangon an mga parasunod ni Jesus paagi sa pag-arestar sa sainda sa Damasco. (Gibo 8:1; 9:1, 2) Sa irarom kan impluwensiang ini, naghona si Saulo na an saiyang paggawe ebidensia nin kaigotan para sa Dios, alagad sa katunayan mayo sia nin tunay na pagtubod. (Gibo 22:3-5) Bilang resulta, dai naaraman kaidto ni Saulo na si Jesus an tunay na Mesiyas. Alagad nakapag-isip-isip si Saulo kan an binuhay liwat na si Jesus milagrosong nagtaram sa saiya sa tinampo na pasiring sa Damasco.—Gibo 9:3-6.\n7. Ano an nangyari ki Saulo bilang resulta kan pakaenkuentro nia ki Jesus sa tinampo na pasiring sa Damasco?\n7 Dai nahaloy pakatapos kaini, isinugo an disipulong si Ananias tanganing magpatotoo ki Saulo. Kun kamo, galaga daw kamong maduman sa saiya? Si Ananias nahandal, alagad nagtaram sia ki Saulo sa maboot na paagi. Nagbago an aktitud ni Saulo bilang resulta kan milagrosong pakaenkuentro nia ki Jesus sa tinampo na pasiring sa Damasco. (Gibo 9:10-22) Namidbid sia bilang si apostol Pablo, sarong maigot na Kristianong misyonero.\n8. Paano ipinabanaag ni Jesus an aktitud kan saiyang Ama sa mga tawo na nakagibo nin maraot na mga bagay?\n8 Si Jesus maigot na parabalangibog kan Kahadean na mahoyo alagad makosog an boot sa pagtratar sa mga tawo. (Mateo 11:29) Ipinabanaag nia an espiritu kan saiyang langitnon na Ama, na nagsasadol sa mga maraot na bayaan an saindang maraot na mga dalan. (Isaias 55:6, 7) Sa pagtratar sa mga parakasala, rinirisa ni Jesus kun may ebidensia nin pagrahay, asin pinaparigon nia an boot kan siring na mga indibiduwal. (Lucas 7:37-50; 19:2-10) Imbes na hokoman an iba basado sa panluwas na itsura, inarog ni Jesus an kabootan, pagpopogol, asin pakatios kan saiyang Ama na naglalaom na magiyahan sinda na magsolsol. (Roma 2:4) Kabotan ni Jehova na an gabos na klase nin tawo magsolsol asin makaligtas.—1 Timoteo 2:3, 4.\n9. Ano an manonodan niato sa pagkaotob ki Jesus kan Isaias 42:1-4?\n9 Isinasabi an pagmansay ni Jehova ki Jesu-Cristo, kinotar kan kagsurat kan Ebanghelyo na si Mateo an makahulang mga tataramon na ini: “Uya! An sakong lingkod na sakong pinili, an sakong namomotan, na naooyonan kan sakong kalag! Ibubugtak ko an sakong espiritu sa saiya, asin kun ano an hustisya liliwanagon nia sa mga nasyon. Dai sia makikipag-iwal, ni makurahaw man, ni madadangog nin siisay man an saiyang tingog sa mahiwas na mga dalan. Mayong nalanog na gaho na saiyang roronoton, asin mayong nagbabagang linong mitsa na saiyang paparongon, sagkod na sia magpaluwas nin hustisya na may kapangganahan. An totoo, sa saiyang ngaran maglalaom an mga nasyon.” (Mateo 12:17-21; Isaias 42:1-4) Kaoyon kan makahulang mga tataramon na iyan, si Jesus dai napalabot sa maribok na diriskutiran. Dawa kan ginigipit, itinaram nia an katotoohan sa paagi na nakaakit sa mga sadiosan an puso.—Juan 7:32, 40, 45, 46.\n10, 11. (a) Minsan ngani kabilang an mga Fariseo sa pinakaprangkang mga nagkokontra ki Jesus, taano ta nagpatotoo sia sa nagkapira sa sainda? (b) Anong klaseng mga simbag an kun beses itinatao ni Jesus sa mga nagkokontra, alagad ano an dai nia ginibo?\n10 Durante kan saiyang ministeryo, si Jesus nagtaram sa dakol na Fariseo. Minsan ngani an nagkapira sa sainda naghingoang siodon sia paagi sa saiyang pagtaram, si Jesus dai nagkonklusyon na gabos sinda may maraot na motibo. Si Simon, sarong Fariseo na medyo may pagkakritiko, minalataw na gustong makarani ki Jesus asin inimbitaran siang kumakan. Inako ni Jesus an imbitasyon asin nagpatotoo sa mga presente. (Lucas 7:36-50) Sa saro pang okasyon, sarong prominenteng Fariseo na an ngaran Nicodemo an hilom na nagdolok ki Jesus sa banggi. Dai sia tinuyaw ni Jesus huli sa saiyang paghalat sagkod na dumiklom. Imbes, nagpatotoo sia ki Nicodemo manongod sa pagkamoot na ipinaheling nin Dios sa pagsugo sa saiyang Aki tanganing buksan an dalan nin kaligtasan para sa mga maturubod. Ipinaheling man ni Jesus sa maboot na paagi an importansia kan pagkuyog sa areglo nin Dios. (Juan 3:1-21) Kan huri si Nicodemo nagtaram para ki Jesus kan menoson kan ibang Fariseo an sarong paborableng bareta manongod ki Jesus.—Juan 7:46-51.\n11 Si Jesus bakong buta sa pagsaginsagin kan mga naghihingoang siodon sia. Dai nia tinogotan an mga nagkokontra na mapalaog sia sa daing kamanungdanan na mga debate. Minsan siring, kun angay talagang nagtatao sia nin halipot asin mapuersang mga simbag paagi sa pagsabi nin prinsipyo, paggamit nin ilustrasyon, o pagkotar nin teksto. (Mateo 12:38-42; 15:1-9; 16:1-4) May beses na dai na sana minasimbag si Jesus kun malinaw na mayong marahay na ibubunga an paggibo kaiyan.—Marcos 15:2-5; Lucas 22:67-70.\n12. Minsan ngani sia kinukurahawan, paano natabangan ni Jesus an mga tawo?\n12 Kun minsan, si Jesus kinukurahawan kan mga tawo na kontrolado kan marompot na mga espiritu. Kun iyan nangyayari, sia nagpopogol asin ginagamit pa ngani an saiyang kapangyarihan na itinao nin Dios tanganing magtao nin kaginhawahan. (Marcos 1:23-28; 5:2-8, 15) Kun may mga tawong naaanggot asin kinukurahawan kita mantang kita nakikikabtang sa ministeryo, kaipuhan man kitang magpogol, asin maninigo kitang maghingoa na atubangon an siring na situwasyon sa maboot asin mataktikang paagi.—Colosas 4:6.\n13. Taano ta kun minsan may mga tawong kinokontra an sarong miembro nin pamilya na nagpopoon na makipag-adal sa Biblia sa mga Saksi ni Jehova?\n13 An pangangaipong magpogol an mga parasunod ni Jesus sa parate nagigin risang marhay sa laog kan pamilya. An sarong tawo na an puso biyong napahiro kan katotoohan sa Biblia naghihimuyawot na an saiyang pamilya maghimate man. Alagad siring kan sabi ni Jesus, an mga miembro kan pamilya tibaad magkontra. (Mateo 10:32-37; Juan 15:20, 21) May manlaenlaen na dahelan kaini. Halimbawa, minsan ngani an katokdoan kan Biblia puedeng tumabang sa sato na magin onesto, responsable, asin magalang, itinotokdo man kan Kasuratan na sa ano man na situwasyon nangongorog an satong paninimbagan sa satong Kaglalang. (Eclesiastes 12:1, 13; Gibo 5:29) Tibaad makolgan an boot nin sarong miembro nin pamilya huli ta iniisip nia na minsan paano naiinaan an saiyang autoridad sa pamilya huli sa satong kaimbodan ki Jehova. Kun inaatubang an siring na situwasyon, importante nanggad na sunodon niato an halimbawa nin pagpaheling nin pagpopogol ni Jesus!—1 Pedro 2:21-23; 3:1, 2.\n14-16. Ano an nakapabago sa nagkapira na dati nagkokontra sa saindang mga kapamilya?\n14 An dakol na naglilingkod ngonyan ki Jehova may agom o iba pang kapamilya na dati nagkokontra sa mga pagbabago ninda kan sinda magpoon na mag-adal sa Biblia. An mga nagkokontra tibaad nakadangog nin negatibong mga komento manongod sa Mga Saksi ni Jehova, asin tibaad natatakot sinda na magkakaigwa nin bakong marahay na impluwensia sa pamilya. Ano an nakatabang sa sainda na mabago an saindang aktitud? Sa dakol na kamugtakan, an marahay na halimbawa may dakulang epekto. Huling marigon na iinaplikar kan may pagtubod an konseho kan Biblia—regular na nag-aatender sa Kristianong mga pagtiripon asin nakikikabtang sa ministeryo mientras na inaasikaso man an mga paninimbagan sa pamilya asin nagpapaheling nin pagpopogol sa ibong nin ano man na berbal na pan-aabuso—an pagkontra kan pamilya kun beses nagluluya.—1 Pedro 2:12.\n15 An sarong nagkokontra tibaad man habong maghinanyog sa ano man na paliwanag na hale sa Biblia huli sa daing binabasaran na pagkaanggot o kapalangkawan. Totoo iyan sa sarong lalaki sa Estados Unidos na nagsabi na sia patriotikong marhay. Sarong beses, kan an saiyang agom nasa kombension, kinua nia an gabos niang bado asin naglayas. Sarong beses pa, naghale sia sa harong na may darang badil asin nagpatakot na sia mahugot. Binasol nia an relihion kan saiyang agom sa ano man na bakong makatanosan na paggawe nia. Alagad an agom na babae naghingoang padagos na iaplikar an konseho kan Biblia. Beinteng taon pakalihis na sia magin saro sa Mga Saksi ni Jehova, an lalaki nagin Saksi na man. Sa Albania naanggot an sarong babae huli ta an saiyang aking babae nakipag-adal sa Biblia sa mga Saksi ni Jehova dangan nagpabautismo. Doseng beses na rinaot kan ina an kopya nin Biblia kan saiyang aking babae. Dangan sarong aldaw binuksan nia an sarong bagong Biblia na iwinalat kan saiyang aking babae sa lamesa. Nagkanorongod na iyan nabuksan sa Mateo 10:36, asin narealisar kan ina na aplikado saiya an sinasabi dian. Minsan siring, huling nagmamalasakit sa kapakanan kan saiyang aking babae, ihinatod kan ina an saiyang aking babae sa barko kan ini pahale kaiba kan ibang mga Saksi na pasiring sa sarong kombension sa Italia. Kan maheling kan ina an pagkamoot, kurugosan, asin mga huyom kan grupo asin madangog an saindang maogmang ngirisihan, nagpoon na mabago an saiyang saboot. Dai nahaloy pakatapos kaini, nag-oyon siang mag-adal sa Biblia. Ngonyan hinihingoa niang tabangan an iba na sa primero nagkokontra.\n16 Sarong beses, an sarong agom na lalaki na may kapot na kutsilyo kinomprontar an saiyang agom, na pigpaparataraman ini nin makokolog na sahot mantang ini padangadang sa Kingdom Hall. An agom na babae maboot na nagsimbag: “Dumagos ka sa Kingdom Hall tanganing maheling mo mismo.” Nagdagos sia, asin pag-abot nin panahon sia nagin sarong Kristianong magurang sa kongregasyon.\n17. Kun magin mainit kun beses an situwasyon sa sarong Kristianong pamilya, anong konseho kan Kasuratan an makakatabang?\n17 Dawa kun an gabos sa saindong pamilya Kristiano, tibaad may mga panahon na nagigin mainit an situwasyon sa pamilya asin nagigin makolog pa ngani an mga tataramon huli sa pagkabakong sangkap nin tawo. Mahalagang mangnohon na an mga Kristiano sa suanoy na Efeso tinawan nin konseho: “Magkaharale na sa saindo an gabos na maraot an kamawotan na kapaitan asin kaanggotan asin grabeng kaanggotan asin sirilyakan patin mapanlibak na pagtaram kaiba an gabos na karatan.” (Efeso 4:31) Minalataw na an kamugtakan na nakapalibot sa mga Kristiano sa Efeso, an sadiri nindang pagkabakong sangkap asin, sa nagkapirang kamugtakan, an dati nindang pamumuhay nakaimpluwensia sa sainda. Ano an makakatabang sa sainda na magbago? Kaipuhan nindang “magin bago sa puersa na nagpapahiro sa [saindang] isip.” (Efeso 4:23) Mientras na sinda nag-aadal sa Tataramon nin Dios, naghohorophorop sa kun paano iyan maninigong makaimpluwensia sa saindang buhay, nakikiasosyar sa mga kapwa Kristiano, asin odok na namimibi, an mga bunga kan espiritu nin Dios mas lubos na maheheling sa saindang buhay. Makakanood sinda na “magin maboot sa lambang saro, mapagmalasakit sa mamomoton na paagi, na sueltong nagpapatarawadtawadan siring na an Dios man sueltong nagpatawad sa [sainda] paagi ki Cristo.” (Efeso 4:32) Ano man an tibaad gibohon kan iba, kaipuhan niatong magpogol, magin maboot, mapagmalasakit, mapagpatawad. Tunay nanggad, dapat na kita “dai . . . magbalos nin maraot sa maraot sa kiisay man.” (Roma 12:17, 18) An pagpaheling nin tunay na pagkamoot bilang pag-arog sa Dios iyo an pirmeng tamang gibohon.—1 Juan 4:8.\n18. Taano an konseho na yaon sa 2 Timoteo 2:24 ta angay para sa sarong magurang sa kongregasyon sa suanoy na Efeso, asin paano makikinabang dian an gabos na Kristiano?\n18 Aplikado sa gabos na Kristiano an konseho na padagos kitang ‘magpogol sa irarom nin karatan.’ (2 Timoteo 2:24) Alagad iyan enot na sinabi ki Timoteo, na nangaipo kaiyan kan sia naglilingkod bilang sarong magurang sa kongregasyon sa Efeso. May nagkapira sa kongregasyon na prangka sa pagpahayag ninda kan saindang mga punto de vista asin nagtotokdo nin salang doktrina. Huling dai ninda lubos na namansayan an obheto kan Ley ni Moises, dai ninda nasabotan an halaga nin pagtubod, pagkamoot, asin marahay na konsensia. An kapalangkawan nagbunga nin iriwal mientras na nagdederebatehan sinda sa mga tataramon, asin dai ninda nasabotan an pundamental na ideya kan katokdoan ni Cristo asin an halaga kan diosnon na debosyon. Tanganing maresolberan an situwasyon na ini, si Timoteo dapat na magin marigon para sa katotoohan sa Kasuratan pero maboot sa pagtratar sa saiyang mga tugang. Siring kan kamagurangan sa presenteng aldaw, aram nia na bako niang sadiri an aripompon asin na kaipuhan niang trataron an iba sa paagi na mapaoswag sa Kristianong pagkamoot asin pagkasararo.—Efeso 4:1-3; 1 Timoteo 1:3-11; 5:1, 2; 6:3-5.\n19. Taano ta mahalaga para sa sato gabos na ‘hanapon an kahoyoan’?\n19 Sinasadol nin Dios an saiyang banwaan na ‘hanapon an kahoyoan.’ (Sofonias 2:3) An termino sa Hebreo para sa “kahoyoan” nangangahulogan nin disposisyon na nagpapangyari sa sarong tawo na tioson nin may pagpapasensia an danyos, na dai naiiritar asin dai nagbabalos. Logod na odok niatong ipakimaherak ki Jehova na tabangan kita tangani na kita makapagpogol asin ikarepresentar sia nin angay, dawa sa masakit na mga kamugtakan.\n• Kun kamo napapaatubang sa daing galang na pagtaram, anong mga teksto an makakatabang sa saindo?\n• Taano ta guminawe nin daing galang si Saulo?\n• Paano makakatabang sa sato an halimbawa ni Jesus na trataron nin tama an gabos na klase nin tawo?\n• Anong mga pakinabang an tibaad ibunga kan pagpopogol sa satong pagtaram sa laog kan pamilya?\nApisar kan reputasyon ni Saulo, trinatar sia ni Ananias sa maboot na paagi\nAn maimbod na pag-asikaso nin sarong Kristiano sa mga paninimbagan puedeng magpaluya sa pagkontra kan pamilya\nPinapaoswag kan mga Kristiano an pagkamoot asin pagkasararo


Pagkakan gikan sa ibong na kinaban\nSA BIKOL, an itom na bagas inaapod na ‘malagadan,’ ‘mala’ boot sabihon ‘garo’—gadan bilang daing buhay. Sa ibabang parte kan Bikol ini man ‘maragadan.’ Minsan ako makusog kumakan, dai ko nanggad pinatulan an ‘maragadan’ hanggan sa dakula na ako asin nasasabotan na na an sabi-sabi bako man talagang makatotoohan. Sa Lupi kaidtong aki pa ako, minsan nagtatarakutan kaming mag-aramigo sa paagi nin mga iristoryahan dapit sa mga kalag, asbô, kikik, taong lipod, white lady, pugot na payo, santelmo, asin iba pang mga bagay na may relasyon sa anuman na supernatural. Ta an urulay kan mag-aramigo pirming man na nangyayari sa panahon na nagsusulnop na an saldang, ini minatapos sa daralaganan papuli sa kanya-kanyang mga harong. Sa Lupi ko man enot na nanudan na pag an sarong tao magkakan kan pagkakan kan mga asbo asin taong lipod, dai na ini makakabalik sa totoong kinaban niya, asin mamumuhay na ini sagkod pa man na kaiba an mga supernatural na nilalang. Kaya minsan masiram an sinúman na tinda alagad gibo sa itom na bagas na ini, asin dawa na an sinúman personal kong paborito, dai nanggad ako nagtimtim.\nAlagad, ta sa harong puwerte an mga kakanon, dai maiiwasan na liwat kaming magkahilingan kan pagkakan na ini kan mga taong lipod. Asin sa liwat ming paghilingan, dai na ako nagduwa-duwa, minsan pang magin taong lipod naman ako. Sa pagnamit kan binu’tong na gibo sa malagadan—pirutong sa mga Tagalog—igwa ini nin kakaibang namit na karakter nin pinalumang bagas, mahamis-hamis na mga tipasi, asin nin pulot na lain kaysa ordinaryong pulútan. Nagtao ini nin bagong namit sa binu’tong na nagimatan ko—na saro man sa mga luto nin bagas na hinahanap-hanap ko pirmi. Mala ta sa sunod na rulutuan nin binu’tong sa harong, ako na mismo an nagpabakal nin malagadan para iyo an gamiton.\nAn binu’tong na gibo sa ordinaryong pulutan, masiram man, orog na kun an bu’tong nin bagas minalataw-lataw sa lipotok na guta na an namit nag-aagawan na kadikit sanang namit nin hamis asin askad—hamis gikan sa guta, askad sa kadikit na asin—na pinahamot kan pirang patong na patos kan dahon batag. Sa pagbukas kan bu’tong iyo man an pagtalingkas kan sangaw na dadarahon paitaas kan nagdadali-daling asó, asin ini makrear nin parong na siring sa preskong paroy asin mahalan, alagad mahamot, na linutong guta. An bagas mapulot na pag hinungit minadukot sa lanob kan ngimot, alagad matutukal man giraray tanganing orog pang palangkagon an proseso kan pagkakan kaini.\nPa’no na sana kun an ginamit na bagas, malagadan? Sa pagbukas kan bu’tong sasabaton an siisay man kan pagkakan kan mga nilalang na dai nahihiling kan kinabanon na mga mata. Ini maitomon na bu’tong nin bagas na kun dai man nakalataw, nabubudbudan sana, nin lipotok, haros silag na garo salming, na kalidad nin guta. Siring sa pulutan, igwa nin hamot na puwedeng magdara sa siisay man sa harayong lugar, duman sa ba’sog na tinanuman kan paroy na itom an tipasi pag ini namolinong bagas na. An enot na kagat, puwedeng ikatakig, sa pag-alangan na magin taong lipod man, alagad, sa enot man na namit, matubod an parakakan sa sabi-sabing ini. Sa ladawan pa sana na karakter kan sarong exotic dish, an lutong malagadan an bagas haman nang iba sa gabos, orog na sa kultura tang an gabos na itom malaen: itom na bado sa mga binayaan kan nagadan, itom na ikos na pano nin kadimalasan, itom na ano pa man na signos nin katibaadan.\nAn malagadan itom, siring sa sarong bagay na daing buhay. Alagad kakana baya, ta an gatronomikong epekto sa dila pano nin buhay. Enot nang masiram an binu’tong—aram ta na ini—alagad sa sunod na pagluto nin binu’tong, gamita baya an malagadan, asin magigin duwang beses na orog na masiram an lutong ini na midbid na marhay sa satong rehiyon kun sain haros an gabos na pagkakan, kaiba na an mga pandulsi, ginagamitan nin guta. Orog na magayon gayod kun an pagkakan nin ano man sasalakan tan in kadikit na ritwal siring sa ginibo kan satong mga apoon, na sa pagkakan yaon an paghimate sa manlaenlaen na namit na nag-iiriwal asin nagkakasararo sa satong pagnamit. Bayae muna an proseso nin pagkakan tang mga nadiktahan na kan kaskas na paghiro kan mga kamot kan relo kun saen an mga kinakakan ta haros dai ta na manamitan.\nSignos nin kaoripnan an malagadan, huli ta an siisay man daang magkakan kaini mabubuhay na sa lindong kan kapangyarihan kan mga taong lipod, asin an signos na ini totoo. Alagad kun an pagkaoripon siring sa nangyayari kun minapirong na nin mata an parakakan kaini tanganing manamitan an lambang detalye kan kinakakan, an lipotok kan guta, an lumoy asin pulot kan bagas, an nag-aagawan na hamis asin askad, asin an pagdutdot kan binu’tong sa kadikit na asukar tanganing orog pang pahamison, orog na pasiramon an ngunyan luway-luway nang hinuhungit sa ngimot; ako mapaoripon na sana.\nAy, hanggan digdi na sana, ta ako gutom na.


Paghorop-horop: An Kristyanong Pagsakit\nGikan sa Sambanwá Bicol Missalette, 30 Agosto 2020 Mayo ni siisay man sa sato an mawot magsakit sa kinaban na ini! Mayo ni siisay man sa sato an mawot nin mga problemang papasanon! Mayo ni siisay man sa sato an mawot magkaigwa nin kulog-payo sa satong relasyon! Mayo ni siisay man sa sato an mawot na mabuhay sa mayong kasagkuran na Byernes Santo! Sa enot na babasahon, makalihis na ibalangibog an Tataramon kan Dios, nag-abot sa punto na si Jeremias nagreklamo sa Dios nin huli t\nPaghorop-horop: Siisay ako?\nGikan sa Sambanwá Bicol Missalette, 23 Agosto 2020 Para ki Jesus, siisay ako? Ano an masasabi ni Jesus dapit sako ngonian? Sa atubang nin Kagurangnan, ano an sakong kamugtakan? “Ngonian sinasabihan taka: Ika Gapo, asin sa ibabaw kan gapong ini papatindogon ko an sakong Simbahan.” Ini an personal na pagkamidbid ni Jesus ki San Pedro. Ini bunga kan mga taon na sinda nag-ibahan sa pagpamibi, sa pagrokyaw kan Evangelio asin pagtabang sa mga nangangaipo. Ining sinabi ni Jesus saro\nGikan sa Sambanwá Bicol Missalette, 16 Agosto 2020 Sa Evangelio niato ngonian, nadangog niato an istorya kan babaeng taga Canaan na igwa nin tolong rason na mayo siyang derecho na maghagad nin pabor ki Hesus. Enot siya sarong babae, para sa mga Judeo an babae hababa sa kumunidad. Dai pinagtatawan nin halaga. Panduwa, siya sarong taga Canaan pigkokonsiderang sinda mga kaiwal kan mga Israelita asin pangtolo siya sarong pagano. Para sa mga Judeo, an mga pagano mayong lugar sa so\nGikan sa Sambanwá Bicol Missalette, 09 Agosto 2020 An istorya kan paglakaw ni Hesus sa ibabaw kan tubig sa evangelio niato ngonian gikan ki San Mateo (14:22-33) minasunod sa istorya gikan ki San Marcos (6:45-52). Parehong nakacentro sa kapahayagan o epiphania na si Cristo Dios huli kan Saiyang makakangangalas na gibo. An original na contribusyon ni Mateo iyo an istorya ni Pedro asin an saiyang mga pag iriba (ako man daw tabi Kagurangnan). Kun sa istorya ni San Marcos, an mga\nGikan sa Sambanwá Bicol Missalette, 02 Agosto 2020 An liturgia niato ngonian na Domingo minapahayag kan daing sukol na pagkamoot kan Dios sa satuya na saiyang ipinahayag sa paagi kan pagdusay niya kan saiyang sadiri sa Krus siring man sa Eukaristia. Sa aldaw na ini angay lang na kita magpasalamat sa gabos na mga biyaya na naako niato sa kamot nin satuyang Kagurangnan arog baga kan pang aroaldaw niatong pagkakan na padagos na nag susustiner sa sato ngani na kita magpadagos sa


NAGMOMOTÔ-MOTÒ NA NAMAN an kadakol na Pilipino ngunyan huli man sa sinurat ni Chip Tsao dapit sa pagigin “nasyon nin mga oripon (country of servants)” kan Pilipinas. Mala ta haros magbilog na si Sen. Pia Cayetano nin bill tanganing isikwal kan bilog na nasyon si Chip huli sa saiyang ‘racial remark.’ Nangyari ini huli sa pagkaongis ni Chip dara ka diringkilan kan Pilipinas asin Tsina sa isyu kan Spratlys. Huli kaini labi-labing makuring batikos an inabot kan peryodistang taga-Hongkong hali sa mga Pilipinong dai maakò an binutasan niyang ‘racial remark’. Pati ngani si Commissioner Marcelino Libanan kan Bureau of Immigration nag-aksiyon na dai nanggad na makakatungtong si Chip digdi sa satong nasyon minsan ngani inako na ni Chip an saiyang salâ asin naghagad na siya nin dispensa sa mga Pilipino.\nKun maroromdoman, bako man ini an enot ma maghimo kita nin mga ‘racist’ na pahayag, o itong mga pahayag na nagbabalu-bagi sa sato bilang mga namamanwaan nin sarong nasyon. Kan 1998, sinabi kan Hollywood actress na si Claire Danes na “Manila is a ghastly and weird city.” Huli kaini, si dating presidente Joseph Estrada mismo an nagsabing dapat na dai na nanggad patungtungon si Danes sa Manila. Lain pa kaini, idineklara an aktres kan konseho kan Manila bilang persona non grata asin binawal man na ipadalan sa mga sinehan kan siyudad nin Manila an gabos niyang pelikula.\nKan 2007, sa TV series na “Desperate Housewives,” naanggot man an mga Pinoy, orog na an mga doktor, sa sinabi kan karakter na pinapelan ni Teri Hatcher kan sinabi kaini an patanid na "...make sure that they are not from some med school in the Philippines." Si Executive Secretary Eduardo Ermita mismo an nagsabi na kaipuhan maghagad nin dispensa an mga kagsurat kan nasabi nang TV series huli sa hababang paghiling kaini sa mga mediko na hali sa Pilipinas.\nKadakol pang ibang siring kaini.\nDai ko sinasabing tama sana an pagbalubagi na nabutasan ninda Chip, Danes asin kan mga kagsurat kan “Desperate Housewives.” Alagad, sa hiling ko, nangangapodan ini nin paghorop-horop sa parte tang mga Pilipino, bago pa man kita magtahaw sa mga tinampo asin magkurahaw sa kaanggotan huli sa mga ‘racial slurs’ na siring kan mga nasambit ko.\nKun iisipon, dapat sanang maghapot man kita: ano an dapat tang gibohon tanganing dai kita apodon na nasyon nin mga oripon? Igwa akong mga pinsan na nagpapaoripon sa ibang nasyon matawan sana nin marhay na buhay an saindang mga pamilya. Katakod ini kan pagka-uyam ko sa label na “bagong bayani” an satong mga OFWs. Kun pag-aatid-atidon, an gobyerno an enot na nag-apod sainda sa label na ini. Sa siring na paagi, natatakupan an kakulangan kan gobyerno na magtaong trabaho sa rinibong mga Pilipinong nakakamate nin kawaran nin paglaom digdi sa satong nasyon. Kun kita inaapod na “nasyon nin mga oripon,” tibaad igwang katotoohan digdi. Tibaad kita mismo digdi sa nasyon na ini, nagigin oripon nin kadakol na mga bagay, kaiba na an korapsyon, kapalpakan kan mga awtoridad, o magin kan satong mga sadiring kaluyahan. Labi-labi an satong pagka-sensitibo sa mga siring kaining bagay, alagad dai ta man nahihiling na minsan kita siring man kaiyan. Dai ngani nagrereklamo an mga Tsino na padagos tang inaarog-arog pag bilot na minataram. O an mga itum na padagos tang inaapod Negro. O an mga puting napapadigdi na niloloko sana kan satong mga taxi drivers.\nHalimbawa, an pahayag ni Claire Danes, sa hiling ko, igwa man nanggad nin katotoohan. Sa hiling ko, “ghastly” man nanggad an Manila—huli sa mga kausmakan naman sana kan mga tawo. Kita mismong mga Pilipinong napapaduman makakapagsabi na matatakot kang maglakaw kun banggi, tibaad maholdap, matripan nin mga adik, o kun dai, mabulsot sa manholes na daing takop. Tren nganing tren pag minaagi inaapunan basura.\nKun ako hahapoton, pagal naman ako sa satong nasyon. Garo dai nang pag-asang makabangon hali sa pagkaoripon sa sadiri kaining mga problema—korapsyon, red tapes sa gobyerno, kawaran disiplina kan mga namamanwaan, problematikong bureaucracy, kadakol pang iba. Kun nakakanamit kita nin mga ‘racial slurs’ paminsan-minsan, tibaad agyat ini sato gabos na hilngon an satong mga sadiri asin pagsikapan na trabahohon sagkod na kaya ta nang ikurahaw dai kita maninigong pagsabihan nin mga siring na nakakarima-rimang mga pahayag. Mayo man ibang makakagibo kaiyan kundi kita sana. Mapoon ini sa sato. Pag nagibo ta ngani iyan, sukitihon ta an gabos na minabalubagi sato bilang mga namamanwaan kan Pilipinas.


Taunan na mga Kumbensiyon—Mga Oportunidad na Ipahiling an Pagkamuot\nTaano ta gustong-gusto ta an taunan na mga kumbensiyon? Arog kan suanoy na Israel, an mga kumbensiyon sa satong panahon sa parati nagtatao sa sato nin oportunidad na sambahon si Jehova kaiba kan ginatos, rinibo pa ngani, na mga kapagtubod. Gustuhon ta an bangkete nin masisiram na espirituwal na kakanon. Pinapahalagahan man niyato an panahon na nakaibanan ta an satong mga amigo asin kapamilya. An satong hararom na pagpapahalaga an nagpapahiro sa sato na atenderan gabos an tulong aldaw na kumbensiyon.\nPag nagkakaigwa kita nin oportunidad na magkatiripon, bako sanang personal na pakinabang an dapat niyatong isipon kundi kun paano man niyato maipapahiling an pagkamuot sa iba. (Ga 6:10; Heb 10:24, 25) Pag binubukasan ta an pinto para sa satong mga tugang o nagrereserba sana nin mga tukawan na kakaipuhanon ta, ipinapahiling niyato na tinatawan ta nin atensiyon an kapakanan kan iba. (Fil 2:3, 4) Marahayon na oportunidad an mga kumbensiyon para magkaigwa kita nin bagong mga amigo. Bago asin pagkatapos kan programa saka sa oras nin intermisyon, puwede tang magin pasuhan na makipag-ulay sa iba na dai ta pa kabisto. (2Co 6:13) An mga magigin amigo niyato sa mga okasyon na arog kaini puwedeng magdanay sagkod lamang! Urog sa gabos, pag nahihiling kan mga nagmamasid na nagpapahiling kita nin tunay na pagkamuot, tibaad magdesisyon sinda na umiba sa sato na maglingkod ki Jehova.—Ju 13:35.\nHILINGON AN VIDEO NA “AN PAGKAMUOT DAI NUARIN MAN MAWAWARA”! NA INTERNASYONAL NA MGA KUMBENSIYON, DANGAN SIMBAGON AN MINASUNOD NA MGA HAPOT:\nPaano ipinahiling an pagkamuot sa nagbisitang mga delegado sa internasyonal na mga kumbensiyon kan 2019?\nTaano ta pambihirang marhay an pagkasararo asin pagkamuot na yaon sa banwaan ni Jehova?\nAnong mga aspekto nin Kristiyanong pagkamuot an itinampok kan mga miyembro kan Namamahalang Grupo?\nPaano ka makakakontribwir sa pagkamuot na ipinapahiling sa satong mga kumbensiyon?\nPaano nangibabaw an Kristiyanong pagkamuot sa Alemania asin South Korea?\nAno an dapat niyatong magin determinasyon?\nI-share I-share Taunan na mga Kumbensiyon—Mga Oportunidad na Ipahiling an Pagkamuot


Cyrus Obsuna, natawan nin award nya na MNCCI sa ginibong Halyao Awards 2017 – BUHI FORUM\nAGRICULTURE, BUSINESS, ECONOMIC ENTERPRISE, MAOSTIK NA BOINEN, TOURISM\nDate: July 31, 2017Author: buhiforum 0 Comments\n31 July 2017 – Buhi, Camarines Sur –\nNakarecibe nin award si Mr. Cyrus Obsuna bilang outstanding entrepreneur sa ginibong Halyao Awards 2017 kaso sabadong gabi na ginibo sa Avenue Convention Center sa ciudad nin Naga.\nSa informasyon na nagoro nia na buhay boinon news team sa representante ni Obsuna na si Mr. Alfredo Perdon sa nasabi nang awarding, sinabi niadi na unicong awadee si Mr. Obsuna sa provincia nin Camarines Sur kaiba ana iba pa sa rehiyon bicol.\nAna Halyao award na pinag organisar nya na Metro Naga Chamber of Commerce and Industry (MNCCI) usad na prestiyosong award para tawan nin honra ag rekognisyon ana mga bikolanong negosyante sa rehiyong bikol katakod nya na Bicol Business Month na pinagicelebrar taon taon kada bulan na Hulyo, sabi pa ni Perdon.\nSi Obsuna na pinag nominar ni Cabatuan barangay Alona A. Fabul, pinag rekognisar nya na awards committee sa pamamayo ni Dr. Marillisa Jimenez Ampuan nin huli sa par establisar niya nya na Lake Buhi Resort ag sa pag promote nya na “Cacao Industry “ bilang alternatibong source of livelihood nya na mga boinon ag nya na mga bikolano, dagdag pa ni Perdon.\nMientras tanto, apwera sa mga negosyo ni Obsuna sa Buhi, bistado man iya sa provincia nin Cebu nin huli sa mga negosyo nyadi sa real estate, exports ag hotels ag sa pagtabang niya sa mga uda sukat sa buhay sa paagi nin pagpa eskwela ag iba pang asistencia.\nAdto man sa nasabing aarding ceremony si Naga City Vice Mayor Nelson Legacion na usad man na boinon ag si Congressman Gabby Bordado.\nAlfredo PerdonAlona A. FabulAvenue Convention CenterCabatuan Buhi Camarines SurCacao IndustryCyrus ObsunaGabby BordadoHalyao Awards 2017Lake Buhi ResortMarillisa Jimenez-AmpuanMetro Naga Chamber of Commerce and IndustryNaga CityNelson Legacion\nPrevious Previous post: Sebastian Caceres Garcia (1935 – 2017)\nNext Next post: Empleyados nia SB ag Vice Mayor’s office boko imbitado sa pabanong meeting ni Mayor Aguinillo


HELAMAN TSAPTER 8\nKoraptong mga huwes nagmawot na gatungan an mga katawohan laban ki Nephi--- Abraham, Moises, Zenos, Zenock, Ezias, Isaiah, Jeremiah, Lehi, asin Nephi gabos nagpatotoo ki Cristo--- Sa paagi nin inspirasyon si Nephi binareta an paggadan sa pinakapamayong huwes.\nAsin ngonian ini nangyaring naglipas na kan si Nephi makapagtaram kaining mga tataramon, hilnga, igwa nin mga tawo na mga huwes, na kairiba man sa sikretong grupo ni Gadianton, asin sinda nagka-aranggot, asin sinda nagkurahaw laban saiya, na nagsasabi sa mga katawohan: Tadaw ta dae nindo pinagdadakop an tawong ini asin darahon siya, na tanganing siya puwedeng makondena uyon sa mga krimen na saiya nang ginibo?\n2 Tadaw ta kamo naghihiling sa tawong ini, asin nagdadangog sa saiyang pagbalobagi kontra sa mga katawohang ini asin kontra sa satuyang ley?\n3 Nin huli ta hilnga, si Nephi nakapagtaram sa sainda mapanungod sa pagkakorapto kan saindang ley; iyo, kadakul na mga bagay na si Nephi nakapagtaram na dae puwedeng maisusurat; asin mayo siyang itinaram na kontraryo sa mga kasugoan nin Diyos.\n4 Asin idtong mga huwes nagka-aranggot sa saiya nin huli ta siya nagtaram nin malinaw sa sainda mapanungod kan saindang sikretong mga trabaho nin kadikloman; daeng pagkukulang, sinda dae makapagdulot kan saindang mga sadireng kamot sa saiya, nin huli ta sinda natakot sa mga katawohan na baka siya magkukurahaw laban sainda.\n5 Kun kaya sinda nagkurahaw sa mga katawohan, na nagsasabi: Tadaw ta pinagtugutan nindo an tawong ini na magbalobagi kontra satuya? Nin huli ta hilnga saiyang pinagkondena an bilog na ining katawohan, magin pasiring sa pagkadestroso; iyo, asin man ining satuyang makukusog na mga siyudad kukuahon gikan satuya, na tanganing kita magkawararaan nin lugar sainda.\n6 Asin ngonian kita nag-aaram na ini imposible, nin huli ta hilnga, kita pano nin kapangyarihan, asin an satuyang mga siyudad makukusog, kun kaya an satuyang mga kaiwal mayong kapangyarihan na mangingibabaw satuya.\n7 Asin ini nangyaring naglipas na kaya saindang pinaggatungan an mga katawohan na magka-aranggot kontra ki Nephi, asin pinagpainit na mag-iiriwal-iwal an pag-iriba nindo; nin huli ta igwang iba na nagkukurahaw: Pabayae an tawong ini, nin huli ta siya marhay na tawo, asin idtong mga bagay na saiyang pinagsarabi seguradong mangyayaring maglipas laen lang kun kita magsosolsol;\n8 Iyo, hilnga, an gabos na paghuhukom maabot sa satuya na saiyang pinagpatotohanan sa satuya; nin huli ta satuyang naaaraman na siya nagpapatotoo nin tama satuya manungod kan satuyang mga kadaendatahan. Asin hilnga sinda kadakulon, asin si nag-aaram man kan gabos na mga bagay na puwedeng mangyayari satuya arog na siya nag-aaram kan satuyang mga kadaendatahan;\n9 Iyo, asin hilnga, kun siya bakong sarong propeta dae niya kuta na mapatotohanan an mga bagay na idto.\n10 Asin ini nangyaring naglipas na idtong mga tawo na nagmawot na raoton si Nephi napiritan nin huli kan saindaang pagkatakot, na sinda dae makapagdoot kan saindang mga kamot saiya; kun kaya siya nagpoon giraray sa pagparataram sa sainda, habang nahihiling niya na siya nakakagana na nin pabor sa mga mata kan iba, tanganing baya na an natatada pa sainda nagkakatarakot.\n11 Kun kaya siya pinagpasabngan na magtaram nin dagdag sa sainda na nagsasabi: Hilnga, sakong mga katugangan, dae daw nindo nabasa na an Diyos nagtao nin kapangyarihan sa sarong tawo, magin si Moises, tanganing hugsakan an mga tubig kan Pulang Dagat, asin sinda nabanga digde asin duman, na tangani baya an mga Israelita, na iyo an satuyang mga ama, makalakaw sa ibabaw nin marang daga, asin an mga tubig nagsaro sa mga armada kan mga Ehipsiyano asin pinaghalon sinda?\n12 Asin ngonian hilnga, kun an Diyos nagtao sa tawong ini nin arog kaining kapangyarihan, tadaw baya kamo nakikipagtusayan sa pag-iriba kan saindo man sanang mga sadire, asin magtaram na siya dae nagtao sakuya nin kapangyarihan kun saen ako puwedeng makaaram manungod sa mga paghuhukom na mag-aabot sa saindo laen lang kun kamo magsosolsol?\n13 Pero hilnga, dae sana kamo nagsisikwal kan sakong mga tataramon, kundi kamo man nagsisikwal kan gabos na mga tataramon na pinagtaram kan satuyang mga ama, asin man an mga tataramon na pinagtaram sa paagi kan tawong ini, si Moises, na igwa kaining dakulang kapangyarihan na ipinagtao sa saiya, iyo, an mga tataramon na saiyang pinagtaram mapanungod sa pag-abot kan Mesiyas.\n14 Iyo, bako daw na siya nagpatotoo na an Ake nin Diyos maabot? Asin habang saiyang pinag-angat paitaas an hubang halas sa kaparangan, magin siya man iaangat paitaas siya na iyo an maabot.\n15 Asin habang kadakul an dapat na maghihiling sa halas mabubuhay, magin iyo man na habang kadakul an maghihiling sa Ake nin Diyos na igwang pagtubod, igwa nin sarong mapagpakumbabang espiritu, puwedeng mabubuhay, magin sagkod sa buhay na daeng kasagkoran.\n16 Asin ngonian hilnga, si Moises bako lang nagpatoto sa mga bagay na ini, kundi iyo man an gabos na mga banal na propeta, magpoon sa mga aldaw niya magin sagkod sa mga aldaw ni Abraham.\n17 Iyo, asin hilnga, si Abraham nahiling an saiyang pag-abot, asin napano nin pagka-ogma asin nagpamuraway.\n18 Iyo, asin hilnga ako nagsasabi sa saindo, na si Abraham bako lang nakaaram sa mga bagay na ini, kundi igwa nin kadakul bago pa man an mga aldaw ni Abraham na pinag-apud sa paagi kan orden nin Diyos; iyo, magin susog sa orden kan saiyang Ake; asin ini nangyari na tanganing maipahiling sa mga katawohan, sarong grabe kadakul na rinibong mga taon bago an saiyang pag-abot, na magin an pagbabalukat matatamasa ninda.\n19 Asin ngonian gigibohon ko na kamo makakaaram, na magin magpoon sa mga aldaw ni Abraham igwa nin kadakul-dakul na mga propeta na nagpapatotoo kaining mga bagay; iyo, hilnga, an propetang si Zenos bilog na nagpatotoo; na tanganing iyo an dahilan kan saiyang pagkagadan.\n20 Asin hilnga, si Zenock man, asin man si Ezias, asin man si Isaiah, asin si Jeremiah, (si Jeremiah na iyo man an propeta na nagpatotoo kan kapahamakan nin Jerusalem) asin ngonian satuyang naaaraman na an Jerusalem pinagdestroso uyon sa mga tataramon ni Jeremiah; O baya tadaw ta dae an Ake nin Diyos maabot, uyon sa saiyang propesiya?\n21Asin makikitusay daw kamo na an Jerusalem pinagdestroso? Makapagtataram daw kamo na an mg akeng lalake ni Zedekiah dae pinaggaradan, gabos laen lang ki Mulek? Iyo, asin dae daw nindo nahihiling na an banhi ni Zedekiah yaon sa pag-iriba ta, asin sinda pinaharale paluwas sa kadagaan nin Jerusalem? Pero hilnga, bako lang ini gabos---\n22 An satuyang ama na si Lehi pinaharale paluwas sa Jerusalem nin huli ta siya nagpatotoo kaining mga bagay. Si Nephi man nagpatotoo kaining mga bagay, asin man an haros gabos kan satuyang mga ama, magin sagkod sa panahon ngonian; iyo, sinda nagpapatotoo kan pag-abot ni Cristo, asin pinaghiling an paabuton, asin nag-oogma sa saiyang aldaw na maabot.\n23 Asin hilnga, siya sarong Diyos, asin siya yaon kaiba ninda, asin siya nagpamate kan saiyang sadire sa sainda, na sinda pinagbalukat sa paagi niya; asin sinda nagtao sa saiya nin pamuraway, nin huli kaiyanna maabuton.\n24 Asin ngonian, nahihiling na kamo nakakaaram kaining mga bagay asin dae maisisikwal an mga ini laen lang kun kamo maghahambog, kun kaya nin huli kaini kamo nagkasala, nin huli ta kamo nagsikwal gabos kaining mga bagay, na mayong pasubali na grabe kadakul an mga ebidensiya na saindo nang naresibe; iyo, magin saindo nang naresibe an gabos na mga bagay, pati an mga bagay kan langit, asin gabos na mga bagay na yaon sa kinaban, bilang sarong testigo na sinda totoo.\n25 Pero hilnga, saindong pinagsikwal an katotoohan, asin nagrebelde kontra sa saindong banal na Diyos; asin magin sa panahon na ini, embes baga magsasaray para sa saindong mga sadire nin mga kayamanan sa langit, na kun saen mayong katunawan, asin kun saen mayong makalaog na bakong malinig, kamo nagtitipon para sa saindong mga sadire nin ka-ongisan laban sa aldaw nin kahukuman.\n26 Iyo, magin sa panahon na ini kamo naghihinog na, nin huli kan saindong mga panggagadan asin kan saindong pakiki-apid asin pagkarigsok, para sa daeng katapusan na kapahamakan; iyo, asin laen lang kun kamo magsosolsol ini maabot saindo sa dae mahaloy.\n27 Iyo, hilnga, yaon na ngani ngonian sa saindong mga pintuan; iyo, magduman kamo sa tukawan nin paghuhukom, asin maghanap; asin hilnga, an saindong huwes ginadan, asin siya nakabulagta sa sadire niyang dugo; asin siya pinaggadan kan saiyang tugang na lalake, na nagmamawot na magtukaw sa tukawan nin paghuhukom.\n28 Asin hilnga, sinda parehong kabale sa saindong sikretong grupo, na an nagmukna iyo si Gadianton asin an sarong maraot na nagmamawot na destrosohon an mga kalag nin mga tawo.\n# posted by Unknown @ 4/10/2006 09:45:00 AM


Tinulang manok sa quarantine facility pawalat ni Bong Nasol\nNakaluto pa nin tinulang manok si Salvador ‘‘Bong’’ Nasol, 60, sekretaryo kan Office of the Mayor kan LGU Pamplona, CamSur para sa mga residentes kan barangay na yaon sa quarantine facility asin destinong nurses asin iba pang personajes kan Covid-19 facility antes pinagbabadil gadan an biktima kan Sabado, Mayo 29 kan riding-in-tandem sa saiyang residencia sa brgy. Tambo.\nNapaluha si mga pinaglutoan na masiram na tinula sa Brgy Kagbibi quarantine facility kan maaraman an insidente na hale pa lang sa saindang isolation center mientras na naghahalat kan pagtapos ninda sa catorce diyas sa cuarantina na estrictong pinapasunod kan local IATF.\nSaro sa pasyente sa laog kan cuarintina, barangay kagawad iyo an nakiulay na kaipuhan ibang menu naman an saindang panira dapat tinulang manok asin ini nasunod alagad ini na palan an ultimo nindang paghihirilingan.\nSi Salvador na midbid sa apod na ‘‘Bong’’ dating may restaurant sa Pamplona asin tataong magkusinero kaya iyo an pinakiulayan na maglutong tinula.\nNanghihinayang an mga job order na empleados kan LGU Pamplona huli ta madaling dulokon si Bong orog na kun finansyal an problema. Siya an dinudulok na utangan kan JOs kun naabala an pag-abot kan saindang sueldo.\nSa trabajo sa opisina, sinabi ni Alcalde Ronaldo ‘‘Boy’’ Franco namumundo siya huli ta si Bong marhay sa trabajo dawa na ngani aldaw nin Sabado asin Domingo maging sobra na sa office hours dai nagcucuentada kan oras.\nSa Municipal Police Station, sinabi ni Police Captain Antonio Per, jefe de pulisya na nagpapadagos pa an saindang imbestigasyon matapos makakua sinda kan CCTV Camera kan magdulag an mga suspechadong riding-in-tandem.\nSa inisyal na imbestigasyon an responsable sa krimen nagsusunod sa van na kun saen nakalunad an biktima hale sa Kagbibi quarantine facility sagcod na pigsunod sa saiyang residencia sa barangay Tambo, Pamplona sagcod na pinagbabadil gadan nin calibre 45. (DPAureus)


Paglilingkod ki Jehova Dawa Gurang Na Asin Maluya an Salud | Pag-aadalan\nBASAHON SA Albanian Aleman Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Dutch Efik Español Estonian Fijian Finnish Georgian Griego Guarani Gujarati Gun Haitian Creole Hapon Hausa Hebreo Hiligaynon Hindi Hiri Motu Hungarian Icelandic Igbo Iloko Indonesian Ingles Isoko Italiano Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kongo Koreano Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mongolian Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Bolivia) Romanian Ruso Sango Serbian Serbian (Roman) Seychelles Creole Shona Silozi Sinhala Slovak Slovenian Sranantongo Swahili Swahili (Congo) Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Waray-Waray Wolaita Yoruba Zapotec (Isthmus)\n“NALILIMITARAN na marhay kan mga hilang ko an mga kaya kong gibuhon,” an agrangay ni Ernst, na labi nang 70 anyos. * Arog na man daw kaiyan an namamatian mo? Pag kamo naggugurang na, may namamati-mati na, saka nagluluya na an hawak, naiintindihan na nindong marhay an Eclesiastes 12:1 na kun sain inapod an panahon nin paggurang na “mga aldaw nin kasakitan.” (NW) Pero dai buot sabihon kaiyan na nungka na kamong magigin maugma. Puwede pa man giraray kamong magkaigwa nin nakakakontentong buhay mantang maugmang naglilingkod ki Jehova.\nPAPAGDANAYON NA MAKUSOG AN PAGTUBOD\nDai kamo nagsosolo sa saindong kasakitan namumutan ming mga tugang na nagkakaedad na. Inagihan man kan mga lingkod ni Jehova kaidtong mga panahon kan Bibliya an mga kasakitan na namamatian nindo ngunyan. Halimbawa, huli sa paggurang, dai na nakahiling si Isaac, Jacob, asin Ahias. (Gen. 27:1; 48:10; 1 Ha. 14:4) An pagmati ni Sara ‘lihis na siya sa panahon.’ (Gen. 18:11, 12, NW) Si Hading David ‘dai na nahihimbungan.’ (1 Ha. 1:1, BPV *) An mayaman na si Barzilai dai na nananamitan an saiyang kinakakan o nadadangog an musika. (2 Sam. 19:32-35) Si Abraham asin Noemi parehong nasakitan sa pagkagadan kan saindang agom.—Gen. 23:1, 2; Rut 1:3, 12.\nAno an nakatabang sa lambang saro sa sainda na magdanay na maugma asin maimbod ki Jehova? Kan gurang na si Abraham, padagos siyang naglaom sa panuga nin Diyos kaya ‘nagkusog siya huli sa saiyang pagtubod.’ (Roma 4:19, 20) Kaipuhan ta man an makusog na pagtubod. Dai iyan nakadepende sa edad, kakayahan, o kamugtakan ta. Halimbawa, dawa kan maluya asin dai na makahiling saka makabuhat an patriyarkang si Jacob, ipinahiling niya na makusog pa man giraray an saiyang pagtubod sa mga panuga nin Diyos. (Gen. 48:1-4, 10; Heb. 11:21) Asin sa panahon niyato, dawa nangluluya na an mga kalamnan, ini an sinabi kan 93 anyos na si Ines: “Aroaldaw, namamatian ko na binebendisyunan ako ni Jehova. Aroaldaw kong iniisip an Paraiso. Nagtatao iyan sako nin paglaom.” Marahayon asin positibong pananaw nanggad iyan sa buhay!\nNapapakusog niyato an satong pagtubod paagi sa pamimibi, pagsiyasat kan Tataramon nin Diyos, asin pag-atender sa Kristiyanong mga pagtiripon. An gurang nang si propeta Daniel regular na namimibi tulong beses kada aldaw asin padagos na nag-adal kan Tataramon nin Diyos. (Dan. 6:10; 9:2) An may edad nang balo na si Ana ‘parating nasa templo.’ (Luc. 2:36, 37, BPV) Pag nag-aatender kamo asin nakikikabtang sa pagtiripon sagkod sa makakaya nindo, napapakusog nindo bako sana an saindong sadiri kundi pati an gabos na nag-atender. Asin pirming nauugma si Jehova sa saindong mga pamibi, dawa limitado na sana an nagigibo nindo.—Tal. 15:8.\nDakul sa saindo, maimbod na mga may edad, an gustong makahiling nin malinaw tanganing makabasa pa asin magin makusog tanganing pirming makaatender sa mga pagtiripon, pero mas nagigin dipisil na iyan, o imposible pa ngani sa saindo. Ano an puwede nindong gibuhon? Aprobetsaran an ano man na magagamit nindo. Dakul na dai nakakaatender an nauugmang magdangog kan pagtiripon sa telepono. Dawa maluya na an paghiling, nag-aandam para sa mga pagtiripon an 79 anyos na si Inge gamit an kopya kan publikasyon na pig-print sa mas darakulang letra nin sarong brother na kakongregasyon niya.\nIgwa man kamo nin sarong bagay na mayo an iba—dakul na oras. Taano ta dai gamiton iyan tanganing magdangog nin mga rekording kan Bibliya, mga literatura, pahayag, asin mga audio drama? Puwede man nindong apudan sa telepono an mga kapagtubod para makatao nin espirituwal na regalo tanganing “magpakinurusog-kusugan.”—Roma 1:11, 12, NW.\nMAGDANAY NA AKTIBO SA PAGLILINGKOD SA DIYOS\nIhulit an tataramon\n“Marauton sa pagmati na bako ka nang aktibong maray arog kan dati,” an mamundong istorya ni Christa, na mga 85 anyos na. Ano an puwedeng gibuhon kan mga may edad sa bagay na iyan para mapagdanay ninda an saindang kaugmahan? “Magin positibo,” an sabi kan 75 anyos na si Peter, “na dai nagpaparaisip kan mga bagay na dai mo na magigibo kundi nauugma sa mga bagay na makakaya mo pang gibuhon.”\nMay naiisip daw kamo na klase nin pagpapatotoo na kaya pa nindong gibuhon? Dai na kaya ni Heidi na magharong-harong. Pero dawa labi na siyang 80 anyos, nag-adal siyang magkompyuter tanganing makapagpatotoo paagi sa surat. An ibang may edad nang mga parahayag nakikipag-ulay sa iba dapit sa Bibliya mantang nakatukaw sa may parke o mga terminal. O kun nakaistar kamo sa institusyon para sa mga gurang, puwede daw nindong gibuhon na sadiri nindong “teritoryo” an mga doktor o nars na nag-aasikaso sa saindo asin sa ibang yaon duman?\nDawa kan nasa huring mga taon na kan saiyang buhay si Hading David, gustong-gusto pa man giraray niyang sumuportar sa dalisay na pagsamba. Nagdonar siya nin pondo asin nag-organisar kan mga kakaipuhanon para sa pagtugdok kan templo. (1 Cron. 28:11–29:5) Maipapahiling man nindo na gustong-gusto nindong sumuportar sa mga gibuhon na pang-Kahadian ngunyan. Puwede nindong suportaran an mga payunir o ibang maigot na mga parahayag sa kongregasyon paagi sa pagpapakusog sa sainda, pagtao nin simpleng regalo, o pag-alok sa sainda nin simpleng mirindalan. Puwede nindong iiba sa saindong mga pamibi an mga hoben asin mga pamilya, an mga nasa bilog na panahon na paglilingkod, an mga may hilang, asin an mga may magabat na mga paninimbagan.\nNamumutan ming mga tugang na may edad na, pinapahalagahan kamong marhay asin an saindong paglilingkod. Dai nanggad kamo babaliwalaon kan satong Ama sa langit. (Sal. 71:9) Padangat kamo ni Jehova asin mahalagang marhay kamo sa saiya. Dai na mahahaloy, magkakaedad kita gabos na dai na mamomroblema sa mga kasakitan na dara nin paggurang. Imbes, bilog na kusog asin may perpektong salud niyatong padagos na paglilingkudan nin daing katapusan an satong mamumuton na Diyos na si Jehova!\n^ par. 2 Sinalidahan an ibang pangaran.\n‘Aroaldaw na Dinadara ni Jehova an Pasan Para sa Sako’\nAn Pagkuyog ki Jehova Nagtatao nin Dakul na Bendisyon


Wikipedia:Bulan kan Asya nin Wikipedia 2015 - Wikipedia\nWikipedia:Bulan kan Asya nin Wikipedia 2015\nAn Bulan kan Asya nin Wikipedia o Wikipedia Asian Month sarong online Edit-a-thon tanganing maparahay an pagkakasinabotan kan mga komunidad nin Wikipedia sa Asya, ngunyan na bulan nin Nobyembre 2015. An katuyohan kan Bulan kan Asya sa tataramon na Bikol Sentral iyo na mapakarhay an dakol asin rarom kan mga artikulo dapit sa mga Asyanong nasyon liban kan Filipinas.\nBilang kasumaro sa pagkakaaramigo kan Komunidad nin Wikipedia kan Asya, an lambang partisipante na nakagibo nin dai mababa sa limang artikulo na nakakasunod sa criteria makakaresibe nin espesyal na postcard nin Wikipedia gikan sa mga kabaling nasyon.\nAn paraambag na makakagibo nin pinakadakol na mga artikulo mimidbidon na "Suralista".\nAn artikulo bagong gibo nindo (i.e. bakong tamboan na artikulo na pinakarhay) poon Nobyembre 1, 2015 0:00 sagkod Nobyembre 30, 2015 23:59 (UTC).\nAn artikulo kaipohan na igwang dai mababa sa 3,500 bytes asin igwang haros 300 na tataramon.\nKaipohan midbid an isusurat na artikulo.\nKaipohan igwa nin mga toltolan an artikulo; an mga kaduda-dudang pahayag igwang hihilngan sa artikulo.\nBakong ipinalis nin computer an artikulo; asin igwang magayon na istilo nin pakasurat\nMayo nin kakundian (mayong tags) sa laog kan artikulo\nAn artikulo bakong sarong lista.\nAn artikulo nagtatao nin impormasyon.\nAn artikulo dapit sa sarong Asyanong nasyon o rehiyon.\nMahalaga: Mga aktibong paraambag an makakapagsabi kun an sarong artikulo aakoon o dai.\nMagbali asin iusip an mga ambag digdi. Mamarkahan nin kurit (Check) kan Kagsibot kun an artikulo nasunod an criteria.\nWikipedia:Bulan kan Asya nin Wikipedia 2015/Participants\nPangkinaban na Komunidad\nRinconada Bikol Wikipedia\nKinua sa "https://bcl.wikipedia.org/w/index.php?title=Wikipedia:Bulan_kan_Asya_nin_Wikipedia_2015&oldid=227448"\nHuring binago an pahinang ini kaitong 16 Pebrero 2022, alas 04:31.